Memperbanyak Penerbitan Bahan Bahasa dan Sastera secara Elektronik dan Digital

Untuk mendapatkan maklumat terkini, ikuti kami melalui Telegram

Kuala Lumpur – Saranan Perdana Menteri, YAB Dato’ Sri Ismail Sabri Yaakob untuk mengantarabangsakan bahasa Melayu dilihat mampu mengembalikan kedudukan dan martabat bahasa tersebut sebagai bahasa kebangsaan. Perihal mengantarabangsakan bahasa Melayu telah pun bermula sejak dahulu yang menyaksikan banyak jurusan Pengajian Bahasa Melayu dibuka di universiti dan kolej luar negara. Bagi mengupas lanjut berkaitan dengan isu ini, BERNAMA Radio telah menjemput Pengarah Institut Alam dan Tamadun Melayu (ATMA), Universiti kebangsaan Malaysia (UKM), yang juga merangkap Pengerusi Lembaga Pengelola Dewan Bahasa dan Pustaka (DBP), Prof. Datuk Seri Dr. Awang Sariyan dalam slot Dalam Radar, kelolaan penyampainya, Shuhadah Armawan.

Menurut  Prof. Datuk Seri Dr. Awang Sariyan, dasar meningkatkan hubungan antarabangsa melalui kebudayaan telah digiatkan oleh kerajaan apabila Menteri Luar Negeri pada 7 Disember 2021 telah mengumumkan untuk mengadakan Program Diplomasi Kebudayaan yang merangkumi perkembangan bahasa, sastera dan budaya Melayu pada peringkat antarabangsa melalui kedutaan Malaysia di luar negara.

Pihak DBP sebenarnya telah meningkatkan usaha untuk mengantarabangsakan bahasa Melayu sejak tahun 1980-an lagi dengan menghantar tenaga pengajar di beberapa buah negara asing termasuklah di China, selain mengadakan pelbagai program dan promosi bahasa serta sastera di luar negara termasuklah di Eropah, Asia Timur dan sebagainya.

Tambah beliau, pengumuman YAB Perdana Menteri untuk mengembangkan penggunaan bahasa Melayu di peringkat antarabangsa oleh para pemimpin dan penjawat awam di negara ini merupakan antara langkah terbaik dalam usaha mengantarabangsakan bahasa Melayu.

Walau bagaimanapun, sudah tentu terdapat pelbagai cabaran dalam usaha dan hala tuju pemantapan bahasa Melayu pada abad ke-21 ini. Beliau berpendapat, cabaran yang terbesar ialah penjajahan budaya melalui media kerana dasar langit terbuka dan dunia tanpa sempadan ini menyebabkan pelbagai kebudayaan luar mudah meresap dalam masyarakat walaupun sebenarnya tidak secocok dengan tradisi masyarakat negara ini. Atas dasar itu jugalah, DBP telah pun menerbitkan 70 peratus bahan bahasa dan sastera dalam pelbagai bidang ilmu melalui buku, kamus, majalah dan sebagainya secara elektronik dan digital.

Tambahnya, usaha ini dilaksanakan agar ilmu bahasa Melayu dalam pelbagai bidang dapat disebar luas kepada masyarakat dunia secara lebih berkesan. Contohnya, JendelaDBP mampu menyiarkan sesuatu makalah dengan cepat dan mutakhir supaya masyarakat dunia boleh mengikuti segala perkembangan yang berlaku di negara ini.

Cabaran kedua ialah sistem pendidikan. Sistem pendidikan negara ini perlu mencontohi negara Jepun, Korea Selatan, Jerman dan Perancis yang mempunyai perisai dan nilai-nilai kenegaraan negara.

Banyak produk yang mesti dihasilkan bagi menampung ilmu dalam bahasa Melayu yang tersimpan dalam manuskrip Melayu lama dengan menggunakan media elektronik. Kerajaan sewajarnya memberikan dana yang cukup bagi melantik pakar yang dapat mengkaji manuskrip-manuskrip tersebut dan seterusnya disampaikan dalam bahasa moden serta dipadukan dengan ilmu semasa.

Selain itu, penyampaian pelbagai ilmu dalam bahasa Melayu perlu dimanfaatkan dengan pelbagai aplikasi. Di China contohnya, penduduk di kawasan pedalaman mampu berinteraksi dan memahami bahasa asing dengan menggunakan kamus bersuara.

Pengantarabangsaan bahasa Melayu sudah tentu mempunyai cabarannya yang tersendiri. Menurut beliau, Malaysia perlu mempunyai jurubahasa yang cekap agar tidak berlakunya salah faham semasa berkomunikasi yang boleh menjejaskan hubungan diplomatik negara. Para pemimpin dan ahli masyarakat juga sewajarnya menyahut saranan dan hasrat YAB Perdana Menteri yang mahu melihat penggunaan bahasa Melayu berkembang di peringkat antarabangsa.

Prof. Datuk Seri Dr. Awang Sariyan juga sempat berkongsi dengan para pendengar BERNAMA Radio berkaitan dengan penganjuran Kongres Antarabangsa Bahasa dan Tamadun Alam Melayu. Kongres yang bertemakan “Memperkasakan Bahasa dan Tamadun Alam Melayu” bakal berlangsung selama dua hari, iaitu pada 28 September dan 29 September 2022 di Bilik Senat dan Bilik Majlis, Bangunan Canselori, UKM, yang merupakan lanjutan daripada penganjuran Simposium Pengantarabangsaan Bahasa Melayu pada bulan Mei yang lalu.


YTSP Menyemarakkan Program Titian Kasih

Kuala Lumpur – Program motivasi Titian Kasih diadakan kembali di sekolah menengah seluruh negeri Perlis dengan kerjasama Yayasan Tuanku Syed Putra (YTSP) dan Jabatan Pendidikan Negeri pada tahun 2023.

Berikutan penularan wabak pandemik COVID-19, program yang telah dilaksanakan hampir sedekad lebih yang lalu terpaksa ditangguhkan. Namun begitu, pada tahun 2022 yang lalu, program itu dilaksanakan kembali secara digital.

Raja Muda Perlis, DYTM Tuanku Syed Faizuddin Putra bertitah,

Program Titian Kasih bukan sahaja sekadar memberi ilmu pelajaran, malah memberikan pengalaman kepada pelajar di Perlis dalam menimba ilmu kehidupan.

“Bagi membentuk modal insan kelas pertama, pelajar perlu menguasai pengetahuan am yang merangkumi ilmu tentang negeri sendiri, isu semasa, budaya dan kearifan tempatan, mengetahui bahasa asing dan juga menerapkan sikap suka membaca,” titahnya lagi.

Menurut beliau, perkara ini perlu diberikan penekanan dan dididik kepada segenap masyarakat. Bahkan, ilmu pengetahuan yang dikongsi oleh panel yang berpengalaman perlu disemai dalam pemikiran pelajar.

Hasrat itu dinyatakan oleh DYTM Tuanku Raja Muda Perlis selepas berkenan berangkat menyaksikan simbolik penyerahan sumbangan keperluan barangan COVID-19 daripada MyUS Venture Partners Sdn. Bhd. melalui YTSP untuk kegunaan Jabatan Kesihatan Negeri Perlis di ibu negara.

Antara peralatan kendiri yang disumbangkan termasuklah pelitup muka, kelengkapan perlindungan diri (PPE)-CE ISO dan pensanitasi tangan, yakni kesemuanya berjumlah 200 unit untuk setiap satu.

Ketua Pegawai Eksekutif, Dato’ Nellsen Young mewakili MyUS Venture Partners Sdn. Bhd. menyerahkan set PPE sebagai simbolik kepada Ketua Pengarah Kesihatan Malaysia, Tan Sri Dato’ Seri Dr. Noor Hisham Abdullah.

Turut berangkat dalam program tersebut ialah anakanda baginda, Syed Sirajuddin Areeb Putra Jamalullail.

Untuk rekod, Program Titian Kasih ini merangkumi pelbagai aspek contoh seperti bersukan dalam kehidupan, pengurusan bencana alam, bahaya najis dadah, pencegahan jenayah, menjaga kesihatan, merapikan sahsiah yang cemerlang, menguruskan sisa pepejal dan menetapkan masa depan dalam membuat hala tuju selepas tamat persekolahan nanti.

Kesemua topik ini wajar diberi perhatian sepenuhnya dalam melatih dan menyemai diri seseorang pelajar agar menjadi rakyat bermentaliti kelas pertama dalam segala tindakan mereka.


Memupuk Nilai Eulogi dalam Institusi

Untuk mendapatkan maklumat terkini, ikuti kami melalui Telegram

Arau – Rektor UiTM Cawangan Perlis, Profesor Madya Ts. Dr. Shukor Sanim Mohd. Fauzi pada hari ini menzahirkan penghargaan kepada warga Pejabat Rektor melalui Majlis Apresiasi Pejabat Rektor, UiTM Cawangan Perlis.

Majlis anjuran Unit Komunikasi Korporat, UiTM Cawangan Perlis ini diadakan di Dataran Tuanku Canselor bagi meraikan sebanyak 29 orang staf dan pelajar latihan praktikal di Pejabat Rektor.

Majlis yang berkonsepkan taman ini dimeriahkan dengan kehadiran ketua unit, staf dan pelajar latihan praktikal di bawah Pejabat Rektor.

Dalam ucapannya pada pagi tadi, Rektor UiTM Cawangan Perlis merakamkan setinggi-tinggi penghargaan kepada semua warga UiTM Cawangan Perlis atas segala sumbangan dan komitmen yang dicurahkan sepanjang tahun 2022.

Komitmen daripada setiap staf amat penting bagi memastikan institut ini terus berkembang maju dan setanding dengan institusi lain di negeri ini.

Beliau juga berharap budaya penghargaan ini akan diikuti oleh bahagian dan unit yang lain di UiTM Cawangan Perlis. Hal ini dikatakan demikian kerana untuk memastikan staf terus bermotivasi dalam menjalankan tugasan masing-masing.

Beliau turut mengambil kesempatan untuk menyampaikan sijil penghargaan, seperti Rector’s Choice Award, Most Determined Employee, Best Team Player, The Iron Pillar Award, Best Attandance Award dan lain-lain.


Seni Mempertahankan Diri untuk Wanita: Penting atau Tidak?

Isu yang berkaitan dengan kes rogol, ragut, gangguan seksual dan pembunuhan dilihat memberikan impak yang mendalam kepada semua masyarakat terutamanya dalam kalangan wanita. Disebabkan sering kali terdengar berita yang berkaitan dengan isu jenayah di negara ini, perasaan takut pasti akan timbul dalam kalangan wanita untuk melangkah keluar dari rumah. Menyedari situasi tersebut, usaha untuk mempelajari seni mempertahankan diri amatlah digalakkan untuk semua lapisan masyarakat khususnya bagi golongan wanita.

Seni mempertahankan diri merupakan satu kaedah yang wujud bagi seseorang itu untuk mempertahankan diri daripada serangan musuh dan merupakan kaedah berlawan secara tradisi dengan atau tanpa menggunakan senjata. Apabila berbicara tentang seni mempertahankan diri, pasti akan terlintas dalam fikiran masyarakat mengenai silat, Tekwando dan silambam sahaja. Namun begitu, sebenarnya terdapat banyak seni mempertahankan diri yang lain seperti Muay Thai, Karate, Wushu, Aikido dan lain-lain. Walaupun terdapat banyak jenis seni mempertahankan diri, namun tetap mempunyai matlamat yang sama, iaitu menjadi medium untuk setiap individu dalam melindungi diri daripada sebarang ancaman.

Pada kebiasaannya, golongan lelaki merupakan golongan yang banyak melibatkan diri dalam mempelajari seni mempertahankan diri dan hanya segelintir wanita sahaja yang terlibat. Hal ini dikatakan demikian kerana terdapat beberapa faktor tertentu yang mempengaruhi corak penglibatan ini seperti kekangan waktu, selain tiada keizinan daripada ibu bapa khususnya bagi golongan remaja wanita. Namun kini, pendedahan terhadap kepentingan untuk mempelajari seni mempertahankan diri dalam kalangan wanita semakin mendapat perhatian dalam kalangan masyarakat. Oleh sebab itu, terdapat beberapa kepentingan atau faedah yang diperoleh khususnya bagi golongan wanita sekiranya mereka mempelajari seni mempertahankan diri.

Kepentingan untuk mempelajari seni mempertahankan diri bagi wanita ialah pertamanya, dapat melindungi keselamatan diri daripada mara bahaya. Melalui pembelajaran seni mempertahankan diri, golongan wanita dapat memelihara diri daripada sebarang bentuk ancaman jenayah kerana sejak kebelakangan ini, kes jenayah seperti amang seksual, ragut dan penculikan didapati semakin berleluasa. Keadaan ini menyebabkan wujudnya perasaan bimbang dalam kalangan masyarakat kerana ancaman jenayah ini boleh berlaku pada bila-bila masa sahaja.

Maka, dengan mempelajari seni mempertahankan diri, masyarakat khususnya golongan wanita dapat mengetahui langkah yang perlu diambil sekiranya terlibat dengan sebarang ancaman jenayah kerana menerusi latihan daripada pelajaran seni bela diri, mentaliti individu terbabit akan bersiap sedia dalam membuat keputusan yang terbaik dan bertindak dengan lebih efisien dalam menghadapi situasi tersebut. Bak kata peribahasa Melayu, “sediakan payung sebelum hujan”. Oleh itu, dengan bekalan ilmu seni mempertahankan diri, golongan wanita mampu meningkatkan keselamatan diri dan orang sekeliling daripada sebarang bentuk ancaman jenayah.

Selain itu, penglibatan dalam seni mempertahankan diri juga dapat meningkatkan aspek kecergasan fizikal. Mempelajari seni mempertahankan diri turut mampu menjadi medium untuk masyarakat khususnya golongan wanita sebagai kegiatan sukan. Pelbagai latihan dan program intensif dalam kelas seni mempertahankan diri dapat membantu meningkatkan perkembangan kadar kardiovaskular dalam badan, memperkuat otot dan menyihatkan tubuh badan individu tersebut. Gerakan yang dilakukan sepanjang mempelajari seni bela diri juga boleh dianggap sebagai suatu senaman yang dapat membantu memperkuat otot-otot anggota badan. Gerakan tersebut juga membantu badan menjadi cergas dan secara tidak langsung menjadikan otak cerdas bak kata peribahasa Melayu “badan sihat otak cerdas”. Tubuh badan yang sihat mampu mengurangkan risiko daripada penyakit kronik seperti sakit jantung dan darah tinggi. Latihan dan senaman berkala juga akan meningkatkan kadar denyutan nadi dan dapat mengawal kadar tekanan darah tinggi.

Di samping itu, keterlibatan dalam seni mempertahankan diri turut mendisiplinkan diri mereka. Takrifan disiplin dalam konteks seni mempertahankan diri membawa maksud melakukan apa-apa yang perlu dilakukan walaupun tiada kemahuan dalam melakukannya. Hal ini dapat membantu individu terbabit untuk lebih berdisiplin, mengawal diri dan meningkatkan tahap konsentrasi. Banyak aliran seni mempertahankan diri mengajar teknik-teknik khusus di bawah kelolaan pelatih profesional yang menekankan penguasaan teknik-teknik dan seni pergerakan.

Seni mempertahankan diri turut menekankan kawalan emosi sebelum melakukan sebarang tindakan. Nilai ini amat penting untuk dikuasai oleh setiap individu terutamanya golongan wanita kerana setiap keputusan yang melibatkan tindakan emosi yang kurang stabil perlu dielakkan kerana setiap individu perlu bersikap rasional dan realistik demi menghasilkan keputusan yang tepat dalam kehidupan.

Pada masa yang sama, seni mempertahankan diri berpotensi untuk menjadi sebuah karier dalam kehidupan kerana terdapat sebilangan seni bela diri yang diiktiraf dalam bidang sukan. Hal ini terbukti menerusi seni mempertahankan diri seperti silat, Karate dan Tekwando yang dipertandingkan sebagai sukan pada peringkat antarabangsa. Antara atlet seni bela diri yang boleh dijadikan sebagai idola termasuklah Siti Shazwana Ajak yang merupakan atlet silat perempuan negara. Oleh itu, jika bakat yang ada diasah dan dilatih dengan baik dan betul, maka tidak mustahil seseorang itu mampu menjadi atlet dan menyertai kejohanan pada peringkat dunia serta mampu mengharumkan nama negara dan keluarga masing-masing.

Melalui pembelajaran seni bela diri, masyarakat khususnya golongan wanita dapat membentuk dan menerapkan nilai-nilai murni dalam kehidupan kerana kebanyakan aliran seni mempertahankan diri mendidik individu untuk menghormati setiap orang dari pelbagai peringkat usia. Sikap hormat-menghormati serta rendah diri menjadi perkara asas yang perlu dibentuk dalam diri pelajar seni bela diri. Selain itu, individu yang mengikuti kelas seni bela diri juga diingatkan supaya sentiasa mentaati agama, ibu bapa dan guru yang merupakan tonggak utama dalam mempelajari sesebuah ilmu pengetahuan.

Seni bela diri jelas memberikan banyak faedah sekiranya masyarakat khususnya golongan wanita mempelajari seni tersebut khususnya dalam menempuhi senario dunia yang semakin mencabar pada ketika ini. Oleh hal yang demikian, semua pihak perlu cakna akan kepentingan untuk mempelajarinya agar dapat melahirkan generasi wanita yang memiliki sekurang-kurangnya ilmu asas dalam seni mempertahankan diri sekiranya menghadapi sebarang ancaman kelak.


Tujuh Teras Nadi Keunggulan KPM – YB Fadhlina Sidek

Untuk mendapatkan maklumat terkini, ikuti kami melalui Telegram

Kuala Lumpur – Setelah menerajui Kementerian Pendidikan Malaysia (KPM) sebagai Menteri Pendidikan pada Disember lalu, YB Fadhlina Sidek terus komited untuk memastikan bahawa kualiti pendidikan negara akan terus terjamin. Antara pendekatan yang dibawa oleh beliau adalah dengan memperkenalkan tujuh teras utama yang menjadi nadi kementerian tersebut.

Menurut Menteri Pendidikan Malaysia, YB Fadhlina Sidek dalam sesi temu bual program Sembang Didik yang disiarkan melalui DidikTV pada malam tadi, pengalaman beliau selama 20 tahun sebagai aktivis dan juga peguam telah membantu beliau menerajui KPM dengan lebih efisien. Hal ini dapat dilihat apabila beliau telah menjadikan tempoh dua minggu ketika beliau mula-mula menerajui KPM sebagai fasa mendengar setiap permasalahan dan isu yang wujud dalam kalangan pemegang taruh di KPM.

Sebagai usaha untuk memastikan KPM terus komited memberikan pendidikan untuk semua, maka tujuh teras utama telah diperkenalkan pada 15 Disember 2022 yang memberikan penekanan terhadap semua pemegang taruh seperti pelajar, guru dan ibu bapa. YB Fadhlina Sidek turut mengatakan bahawa keutamaan kerajaan pada hari ini adalah berkaitan dengan taraf ekonomi dan isu kos sara hidup. Oleh itu, isu kemiskinan yang dihadapi dalam kalangan pelajar, terutama golongan B40 amat dititikberatkan.

YB Fadhlina Sidek mengulas lanjut tentang kemiskinan yang tidak boleh ditakrifkan dalam konsep satu hala sahaja, namun harus dilihat secara multidimensi. Hal ini  demikian kerana kemiskinan turut merangkumi kemiskinan dari segi kemiskinan peranti, kemiskinan nutrisi dan kemiskinan ruang belajar.

“Oleh itu, kerjasama dengan kementerian lain untuk menangani masalah kemiskinan amat diperlukan. KPM telah bekerjasama baik dengan semua kementerian kerana pendidikan merupakan nadi negara. Selain itu, kerjasama dengan komuniti juga penting dalam menyokong isu pendidikan negara,” ulas beliau ketika program Sembang Didik yang dikendalikan oleh Nisa Kay dan Akhmal Nazri sebagai pengacara.

Selain isu kemiskinan, isu komunikasi antara kementerian dengan sekolah juga merupakan perkara penting untuk memastikan komunikasi tersebut lebih cekap dan telus. Antara langkah yang diambil oleh KPM adalah dengan memperkenalkan portal Sistem Pengurusan Aduan Awam (SISPAA) dan Portal Aduan Buli. Melalui portal tersebut, kesemua aduan dapat dibuat dan ditangani dengan lebih efektif dan berkesan.

Tambah beliau, Portal Aduan Buli bukan sahaja memberikan manfaat kepada guru, namun turut memberikan manfaat kepada pelajar kerana mereka boleh menyalurkan aduan dan berhubung secara langsung. Hingga kini, jumlah aduan yang diterima melalui Portal Aduan Buli telah melebihi 260 aduan dan KPM sedang menangani kesemua aduan tersebut secara efektif dan segera. Beliau turut memberikan jaminan kepada semua pemegang taruh bahawa setiap aduan akan ditangani tanpa kompromi.

YB Fadhlina Sidek turut menerangkan bahawa setiap sekolah mempunyai permasalahan yang tersendiri. Sebagai contoh, isu kepadatan pelajar dalam sesebuah sekolah, terutamanya di bandar. Oleh itu, pendekatan holistik harus dibuat seperti penempatan di sekolah baharu untuk mengurangkan jumlah kepadatan pelajar.

Sebagai kementerian yang peka terhadap setiap permasalahan berkaitan dengan pendidikan negara. YB Fadhlina Sidek turut mengatakan bahawa KPM telah menyalurkan sebanyak RM50 juta untuk penyelenggaraan pasca banjir yang melanda negara baru-baru ini. Hal tersebut amat penting untuk memastikan sekolah tersebut selamat untuk pelajar dan guru.

Dalam sesi bual bicara tersebut, beliau turut mengulas dengan lebih lanjut berkaitan dengan aspek karamah insaniah yang ditekankan dalam tujuh teras utama KPM. Konsep karamah insaniah tersebut menerangkan konsep menyatukan antara segmen Rukun Negara dengan Falsafah Pendidikan Kebangsaan. Apabila kita berbicara tentang karamah insaniah, kita inginkan segmen Rukun Negara dan Falsafah Pendidikan Kebangsaan dirangkul bersama-sama dalam konteks karamah insaniah. Dalam konteks tersebut, konsep manusiawi turut diperkenalkan, iaitu setiap pelajar mempunyai perasaan empati dan kasih sayang antara satu sama lain.

Selain menjaga kebajikan pelajar, kebajikan guru juga menjadi fokus utama dalam teras utama yang dibawa oleh KPM. Antara isu kebajikan guru yang saban tahun menjadi fokus KPM adalah berkaitan dengan bebanan yang dihadapi oleh guru. Oleh itu, antara langkah awal yang telah diumumkan pada 15 Disember 2022 adalah dengan mengaktifkan semula Majlis Penasihat Pendidikan Kebangsaan, yang akan memfokuskan secara terus berkaitan dengan masalah bebanan guru.

Pendidikan mempunyai jumlah pemegang taruh yang besar kerana setiap pihak berpandangan bahawa mereka merupakan sebahagian daripada pendidikan. Hal ini dikatakan demikian kerana pendidikan akan menentukan watak bangsa dan pendidikan akan menentukan masa depan negara. Oleh itu, KPM akan mendapatkan pandangan dan saranan daripada setiap pemegang taruh untuk menambah baik fungsi KPM.

Tujuh teras utama yang akan diberikan tumpuan penuh oleh KPM adalah seperti yang berikut:


Wartawan Ceriakan Majlis Makan Malam KMEK

Alor Setar – Kira-kira 100 orang wartawan daripada pelbagai media massa telah menghadiri Majlis Makan Malam anjuran Kelab Media Elit Kedah (KMEK) yang berlangsung pada 7 Januari 2023 di Hotel Raia, Alor Setar ,Kedah bagi meraikan ahli-ahlinya.


Mahasiswa UiTM Turun Padang Program Khidmat Masyarakat

Menurut beliau lagi, melalui penganjuran program seperti ini, mahasiswa dapat mengeratkan lagi hubungan dengan masyarakat setempat dan membangkitkan kesedaran untuk memberikan khidmat bakti yang terbaik kepada masyarakat.


Raja Muda Perlis Agih Zakat kepada Asnaf di Beseri

Beseri – Raja Muda Perlis, DYTM Tuanku Syed Faizuddin Putra Jamalullail berkenan berangkat menyampaikan agihan zakat Majlis Agama Islam dan Adat Istiadat Melayu Perlis (MAIPs) bernilai RM400 secara tunai setiap seorang kepada 19 orang asnaf terpilih dalam kalangan anak kariah Masjid As Sakinah, Padang Melangit, Beseri dengan jumlah penuh RM7600 pada kali ini.

Pada majlis tersebut, Saad Jaya yang diwakili isteri beliau telah menerima mock kunci sebuah rumah baharu yang dihuni mereka bermula 23 Disember 2022 baru-baru ini atas sumbangan MAIPs daripada Tuanku Syed Faizuddin Putra.

Pada masa yang sama, Raja Muda Perlis turut bertitah dalam majlis tersebut untuk seseorang menjadi pemerhati yang baik jika dipilih bekerja dalam mana-mana organisasi seperti kenali karakter rakan sekerja dan pegawai tertinggi sama ada mereka dalam golongan positif atau negatif.

Selain itu, walaupun mereka mempunyai aura positif, pasti akan ada juga perbezaan yang wujud dalam perhubungan.

“Oleh itu, warga kerja haruslah saling berkompromi dan empati dengan menerima persamaan dan meraikan perbezaan,” titah baginda.

Berangkat sama ke Program Hijrah Minda MAIPs tersebut ialah anakanda baginda, Syed Sirajuddin Areeb Putra Jamalullail dan diiringi Ketua Pegawai Eksekutif MAIPs, Mohd. Nazim  Mohd. Noor, serta amil kariah, Asnan Senawi.

Selepas program tersebut, Tuanku Raja Muda selaku Yang DiPertua MAIPs bersama-sama Syed Sirajuddin Areeb  Putra turut berkenan menyantuni rumah asnaf Kalsum Mohamad berusia 71  tahun yang tinggal di Jalan Padang Melangit bersama-sama keluarga bagi menyampaikan sumbangan. Beliau merupakan salah seorang penerima Bantuan Sara Hidup Berkala MAIPs, Bantuan Sebuah Rumah MAIPs dan juga Bantuan Fitrah MAIPs.


Anugerah Pencapaian Pekerja Sepanjang Tahun 2022 kepada Staf DBP Sarawak

Untuk mendapatkan maklumat terkini, ikuti kami melalui Telegram

Kuching – Pada 9 Januari 2023, Dewan Bahasa dan Pustaka Cawangan Sarawak (DBPCS) mengadakan Perhimpunan Bulanan Bil.1/2023 dan Majlis Penghargaan Staf DBP Cawangan Sarawak. Majlis telah dihadiri oleh Abang Haliman Haji Abang Julai, Pengarah DBPCS, Ja’afar Haji Hamdan, Timbalan Pengarah, Pengurusan DBPCS dan staf-staf DBPCS.

Dalam ucapan alu-aluan, Pengarah DBPCS menyampaikan amanat tahun baharu dan mengingatkan supaya setiap pekerja perlu mengekalkan tahap disiplin diri yang tinggi, selain menepati masa dan memberikan komitmen yang penuh. Beliau turut berharap agar staf DBPCS dapat memperkukuhkan hubungan baik dalam kalangan staf, sekali gus menjaga nama baik organisasi.

Penglibatan dalam kegiatan kebahasaan dan sastera yang dianjurkan oleh organisasi wajar digiatkan kerana selaras dengan usaha memartabatkan imej DBP. Dalam majlis tersebut juga diadakan majlis penyampaian sijil Anugerah Pekerja Sihat yang telah disampaikan kepada staf DBP Cawangan Sarawak yang tidak pernah mengambil cuti sakit sepanjang tahun 2022.

Menurut Pengarah DBPCS, penganjuran majlis sebegini diadakan bertujuan untuk mengeratkan hubungan antara sesama staf dan memberikan penghargaan kepada mereka yang telah menunjukkan komitmen dan dedikasi yang tinggi sepanjang menggalaskan tugasan pada tahun 2022.

Di samping itu, majlis penyampaian Anugerah Pencapaian Pekerja Sepanjang Tahun 2022 turut diadakan kepada staf yang telah bergiat aktif dalam aktiviti kebahasaan dan sastera serta staf yang telah menerima pengiktirafan dan penghargaan dari agensi luar atas kejayaan dan sumbangan kepada organisasi.

Dalam perkembangan yang sama, sesi ceramah turut diadakan bagi memperkukuhkan nilai integriti dan kebertanggungjawaban dalam urusan harian. Ceramah yang bertajuk Konflik Kepentingan: Cegah Amalan Rasuah telah disampaikan oleh Encik Othman Anyan, Penolong Pesuruhjaya Suruhanjaya Pencegahan Rasuah  Malaysia Sarawak.

Objektif ceramah ini bertujuan untuk memberikan kesedaran dan pengetahuan kepada warga DBPCS tentang keburukan dan kesan jenayah rasuah. Diharap program seperti ini dapat memberikan manfaat dan sebagai panduan kepada staf dalam menjalankan tugasan sepanjang tahun.


Old Frees Association Bakal Sambut Ulang Tahun ke-100

Arau – Bersempena ulang tahun ke-100, Old Frees Association (OFA) akan mengadakan majlis sambutan pada 17 April 2023 akan datang di The OFA, Jalan Sultan Ahmad Shah, Pulau Pinang.

Raja Perlis, DYMM Tuanku Syed Sirajuddin Jamalullail berkenan menerima sembah hormat oleh kepimpinan Old Frees Association 2022-2023 yang diketuai oleh Presiden OFA, Andrew Lim Chong diadakan di Galeri Diraja Arau pagi tadi.

Berangkat sama ialah Raja Muda Perlis Tuanku Syed Faizuddin Putra Jamalullail.

Dalam kunjungan sembah hormat tersebut, pihak OFA mempersembahkan undangan rasmi kepada Tuanku Raja Perlis selaku Penaung DiRaja OFA dan Tuanku Raja Muda Perlis untuk berangkat menghadiri sambutan perayaan tersebut.

Baginda berdua yang juga merupakan bekas pelajar Penang Free School itu turut dipersembahkenalkan kepada sebanyak 14 orang ahli jawatankuasa The Old Frees’ Association dan juga ahli jawatankuasa sambutan OFA yang ke-100.

Antara ahlinya, termasuklah Naib Presiden, James Liaw Keng Siong, Setiausaha Kehormat, Alex Tan Hee Aik dan Bendahari Kehormat, Raman a/l R. M. Athappan.

Majlis sembah mengadap tersebut diselaraskan oleh Naib Presiden OFA, Enrique Tan Kim Hock dan Ahli Seumur Hidupnya, Ivan Ooi.

Tuanku Syed Sirajuddin bertitah, isu penghijrahan kumpulan profesional, tenaga pakar dan bakat ke luar negara adalah penting untuk mendapatkan pekerjaan lebih baik atau lebih dikenali sebagai brain-drain yang merupakan satu isu amat besar dan tidak boleh diambil mudah kerana bakal memberikan kesan kepada negara.

Pada masa yang sama, Tuanku Raja menegaskan bahawa sistem pendidikan perlu diberikan perhatian penuh dan dinilai tambah tanpa mengubah polisi tertentu setiap kali bertukar pucuk kepimpinan. Hal ini dikatakan demikian kerana kesannya akan terpalit kepada generasi muda, terutamanya dalam usaha melahirkan tenaga pakar dan bakat dalam negara ini.


Peperiksaan STAM 2022 Bermula pada 16 Januari Ini

Untuk mendapatkan maklumat terkini, ikuti kami melalui Telegram

Putrajaya – Sebanyak 4634 pelajar bakal menduduki peperiksaan Sijil Tinggi Agama Malaysia (STAM) bagi tahun 2022 yang dilaksanakan bermula pada 16 Januari 2023.

Kementerian Pendidikan Malaysia (KPM) memaklumkan bahawa peperiksaan STAM pada kali ini melibatkan sebanyak 134 buah pusat peperiksaan di seluruh negara bagi tarikh peperiksaan pada 16 Januari hingga 19 Januari, 30 dan 31 Januari 2023, dan 2 Februari 2023.

Bagi memastikan kelancaran sepanjang tempoh peperiksaan berlangsung, KPM menasihatkan semua calon agar membuat semakan jadual waktu peperiksaan yang disediakan.

Calon turut diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan.”

“Calon juga hendaklah mematuhi prosedur operasi standard dan peraturan yang ditetapkan bagi memastikan kelancaran pengurusan pengendalian peperiksaan STAM tahun 2022.

Mengulas lanjut, calon boleh mendapatkan maklumat mengenai tarikh, masa, kod dan kertas peperiksaan, serta arahan peperiksaan menerusi laman sesawang Lembaga Peperiksaan.


Komik Bukan Sekadar Hiburan

Selangor – Usaha anak muda dalam mengangkat komik ke arah pembelajaran menjadi kenyataan apabila tertubuhnya Syarikat BoneyBone Studio. Syarikat ini bermula dengan buku bersiri Perjalanan MISI sebagai eksperimentasi bagi melihat perjalanan adunan komik yang menghiburkan yang terselit bersamanya pendidikan.

Perjuangan Afiq Salam dan Nazry Salam sebagai pelukis komik yang mempunyai pengalaman melebihi 10 tahun pastinya dapat membuatkan mereka menarik nafas lega apabila angan-angan yang bermula dengan cetusan idea kini menjadi kerjaya buat mereka dan sentiasa berusaha untuk menghasilkan karya-karya terbaharu.

Buku pertama mereka yang bertajuk MISI 8A ternyata merupakan permulaan yang memberangsangkan apabila mendapat sambutan ramai bagi cetakan pertama. Detik itu menjadi pemangkin untuk mereka berdua lebih aktif menghasilkan karya Siri MISI selama lapan tahun dan akhirnya pada tahun 2019, buku Siri MISI berjaya terbit hingga bilangan ke-20.

Terdahulu, perjalanan MISI ini bertapak dan bermula pada tahun 2010 dengan buku pertama, iaitu MISI 8A yang membawa jenama MISI sebagai komik hiburan dan pendidikan sampai ke tangan pembaca. Sambutan hangat itu membuahkan hasil apabila siri kedua yang berjudul MISI 10A diterbitkan. Siri kedua ini merupakan sambungan kepada MISI 8A yang mengisahkan Aizad dan Zahid yang berlatarbelakangkan sekolah asrama penuh. Dalam siri ini juga wataknya semakin berkembang dengan munculnya watak-watak yang lain seperti Fizi, Kimi, Mat dan Putera.

Pada tahun 2012, buku ketiga MISI 10A Plus pula lebih dramatik apabila mahu memberikan ingatan kepada pembaca tentang pembinaan setiap watak dalam buku MISI di luar bidang akademik. Penulisnya berharap agar pembaca jatuh cinta dengan setiap watak apabila memberikan bakat dan minat dalam watak supaya lebih dekat dengan pembaca. Strategi ini berjaya memikat hati pembaca kerana mengembangkan watak-watak dengan baik. Sudah pasti fasa ini berjaya melahirkan peminat kelab MISI untuk sentiasa menantikan buku terbaharu mereka.

Pada tahun 2014, buku terakhir MISI 10A Finale merupakan perjuangan watak-watak yang berada di sekolah menengah. Penulisnya mahu membawa pembaca masuk ke dunia universiti dan pekerjaan serta mahu memastikan pembaca sentiasa mempunyai minat untuk menyambung pelajaran atau mempunyai cita-cita yang jelas. Buku ini membawa mesej harapan kepada pembaca untuk sentiasa menjadikan pembelajaran sebagai perkara utama. Walaupun diadun dengan hiburan yang menggelikan hati namun ada ketikanya hiburan itu “menjentik“ pembaca bersama-sama nasihat dan teguran halus.

Perjalanan MISI ini masih diteruskan hingga kini kerana sering mendapat permintaan pembaca. Selain menerbitkan buku komik sebanyak 30 judul, BoneyBone Studio juga melakukan animasi 2D yang telah disiarkan melalui Youtube rasmi Official MISI dan platform media sosial yang lain. Oleh itu, semoga semua pihak dapat memberikan sokongan penuh kepada usaha mereka yang tidak jemu-jemu menghasilkan karya yang bermutu.


KPM dan KBS Komited terhadap Keselamatan dan Kebajikan Murid

Putrajaya – Susulan daripada kejadian jurulatih bola tampar yang menampar dua orang pemainnya semasa Kejohanan Bola Tampar Bawah 14 Tahun di Kota Tinggi, Johor yang tular dalam media sosial baru-baru ini, sidang media khas telah diadakan bersama-sama antara Kementerian Belia dan Sukan (KBS) dengan Kementerian Pendidikan Malaysia (KPM).

Sebelum itu, Persatuan Bola Tampar Malaysia (MAVA) telah membatalkan lesen jurulatih tersebut melalui proses yang telah ditetapkan oleh Jawatankuasa Perundangan dan Disiplinnya. Jurulatih tersebut yang juga merupakan seorang guru tidak lagi dibenarkan menjadi jurulatih sukan tersebut termasuklah menjadi jurulatih untuk murid sekolah.

Seiring dengan tindakan MAVA tersebut, Menteri Belia dan Sukan, YB Hannah Yeoh dan Menteri Pendidikan, YB Fadhlina Sidek dalam sidang media khas tersebut telah menegaskan bahawa kedua-dua kementerian itu tidak akan sesekali berkompromi dalam usaha memastikan keselamatan dan kesejahteraan atlet, khususnya yang melibatkan mereka di peringkat umur muda. Kejadian seumpama itu boleh memudaratkan pembangunan bakat masa hadapan negara.

YB Hannah Yeoh menyatakan bahawa insiden itu telah membuka mata bahawa terdapat keperluan untuk mewajibkan semua jurulatih kepada murid sekolah untuk menjadi sebahagian daripada Skim Perlesenan Kejurulatihan Kebangsaan (SLKK) dan Skim Persijilan Kejurulatihan Kebangsaan (SPKK). Ujarnya lagi,

KBS sendiri telah mengarahkan Akademi Kejurulatihan Kebangsaan (AKK) dan Institut Sukan Negara memastikan perlaksanaan peraturan yang mewajibkan setiap jurulatih memperbaharui lesen kejurulatihan yang diperolehi setiap dua tahun sekali diperketatkan lagi bagi memastikan jurulatih sukan negara sentiasa dipantau perkembangan dan keaktifan karier kejurulatihan mereka.

Penguatkuasaan peraturan tersebut juga membolehkan pihak AKK dan pemegang taruh mengemas kini data selain meningkatkan kemahiran kejurulatihan mereka seiring dengan teknologi terkini.

Selain itu, siasatan oleh KPM berkaitan dengan kejadian tersebut juga telah selesai dijalankan. Menurut YB Fadhlina Sidek, siasatan telah dibuat secara menyeluruh melibatkan semua pihak yang berkaitan, termasuklah jurulatih, murid, rakan sepasukan, guru, pengurus pasukan, saksi kejadian serta ibu bapa pemain yang terlibat. Jelasnya lagi,

KPM juga telah meneliti secara terperinci hasil laporan siasatan daripada pelbagai sudut, khususnya yang melibatkan etika serta imej profesion perguruan. Guru yang juga merupakan penjawat awam adalah tertakluk kepada Peraturan 4(2)(d), Peraturan-peraturan Pegawai Awam (Kelakuan dan Tatatertib) 1993.

Selain itu, beliau juga menyatakan bahawa KPM amat prihatin dan cakna terhadap aspek keselamatan dan kebajikan murid semasa di sekolah mahu pun ketika mengikuti aktiviti kokurikulum di luar.

Turut hadir dalam sidang media khas tersebut ialah Timbalan Menteri Pendidikan, YB Lim Hui Ying, Ketua Setiausaha KPM, Datuk Yusran Shah Mohd Yusof, Ketua Pengarah Pendidikan Malaysia, Dato’ Haji Pkharuddin Haji Ghazali, dan Presiden Persatuan Bola Tampar Malaysia, Encik Hean Boon Yeow.


Pembelajaran Sepanjang Hayat Melahirkan Modal Insan Berkualiti

Untuk mendapatkan maklumat terkini, ikuti kami melalui Telegram

Dalam mendepani cabaran Revolusi Perindustrian Keempat (IR 4.0), pelbagai pihak mula bergiat aktif dalam merealisasikan agenda pembelajaran sepanjang hayat (PSH) di Malaysia. Di bawah Rancangan Malaysia ke-12 (RMK-12), kerajaan berjaya melaksanakan pembelajaran sepanjang hayat dengan memfokuskan kepada pembangunan dan penambahbaikan pendidikan secara inovatif. Hasilnya, pemahaman masyarakat terhadap pendidikan terkini daripada konteks yang pelbagai dan idea yang menyeluruh berkaitan dengan pembelajaran sepanjang hayat sudah mula menampakkan hasil.

Di seluruh negara, pelaksanaan aktiviti pembelajaran sepanjang hayat telah berlaku dalam skala besar dengan aspirasi melahirkan modal insan berkualiti dengan minda kelas pertama. Dasawarsa ini juga memperlihatkan bahawa pembelajaran sepanjang hayat di Malaysia tidak lagi hanya menumpukan kepada kemajuan fizikal institusi pendidikan semata-mata, tetapi lebih mengutamakan perkembangan holistik individu pelajar dan impak akhir pembelajarannya.

Secara umumnya, pembelajaran sepanjang hayat boleh dijelaskan sebagai proses apabila seseorang individu, pengajar, universiti, serta komuniti komited dalam usaha memberikan insentif dan galakan kepada pelajar dalam meningkatkan pengetahuan tambahan dan kemahiran sepanjang hayat mereka. Hal ini termasuklah proses pembelajaran sepanjang hayat, sama ada secara formal, bukan formal mahupun tidak formal. Misi pembelajaran sebegini adalah untuk memenuhi keperluan tenaga kerja dan rasa ingin tahu individu serta kebolehan mereka untuk seumur hidup.

Pada peringkat global, PSH telah dilaksanakan secara meluas sebagai elemen penting yang amat tinggi nilai pendidikannya, termasuklah di Eropah. Dengan kolaborasi dinamik antara universiti dengan pelajar dan pihak berkepentingan, transformasi terhadap fungsi tradisional di Institusi Pengajian Tinggi (IPT) Malaysia telah berlaku secara besar-besaran. Kini, IPT bukan sekadar mendidik pelajar muda lepasan sekolah, tetapi turut mendidik pelbagai golongan pelajar termasuklah pelajar dewasa yang kembali semula menyertai pengajian tinggi pada fasa dan latar yang berbeza (walaupun setelah berjaya memiliki kerjaya yang baik).

Realitinya, anjakan paradigma pembelajaran sepanjang hayat pada masa ini turut menunjukkan bahawa setiap IPT, sama ada awam mahupun swasta berusaha untuk menyokong setiap pelajar yang berpotensi dan bermotivasi untuk kembali mendaftar di universiti sebagai pelajar sepanjang hayat. Dalam hal ini, IPT telah memanifestasikan sokongan dalam bentuk penawaran PSH yang bervariasi sama ada secara formal, bukan formal serta tidak formal. Pembelajaran PSH formal boleh dijelaskan sebagai pengajian yang berstruktur penuh dengan akreditasi daripada Agensi Kelayakan Malaysia (MQA) dan penawaran sijil kelayakan akademik formal seperti diploma dan ijazah. PSH bukan formal pula merupakan pembelajaran dengan struktur yang lebih fleksibel berbanding dengan PSH formal yang kebiasaannya bertujuan meningkatkan tahap profesionalisme (kerjaya) dan tidak membawa kepada sebarang kelayakan formal. Antara contoh PSH tersebut ialah kursus profesional, bengkel, seminar, dan latihan eksekutif. Manakala, PSH tidak formal bermaksud pendidikan santai yang membimbing seseorang itu dalam kemahiran yang berasaskan minat individu atau hobi atau dalam aktiviti pembangunan komuniti. PSH tidak formal yang popular adalah berbentuk program kemasyarakatan, program keagamaan dan kursus masakan.

Sejajar dengan agenda PSH nasional juga, IPT perlu menyediakan kemudahan alternatif kelayakan gabungan termasuklah mengiktiraf pengalaman hidup terdahulu individu (APEL). Malah institusi berkenaan harus menyegerakan penawaran kemudahan pemindahan kredit terdahulu bagi membantu mereka meneruskan pengajian ke peringkat yang lebih tinggi seperti sijil, diploma atau ijazah yang formal melalui program Micro-credential. Di samping itu, program-program yang telah diiktiraf oleh akreditasi boleh ditawarkan dalam unit pembelajaran yang lebih kecil. Hal ini bagi membolehkan para peserta belajar memfokuskan topik atau unit pembelajaran mengikut kesesuaian dan kemampuan mereka.

Oleh itu, lebih banyak peluang akan disediakan buat mereka yang memiliki pengalaman kerja mahupun yang bersara walaupun dengan kekurangan atau ketiadaan kelayakan akademik untuk melanjutkan pengajian ke IPT seperti kebiasaannya. Transformasi baharu pendidikan masa kini pasti berupaya memberi nilai tambah kepada individu masyarakat sama ada melalui pengajian secara sambilan atau sepenuh masa bagi memenuhi kehendak majikan. Selain itu, PSH turut menawarkan latihan peningkatan kemahiran bagi membolehkan seseorang itu menjadi lebih baik dalam pekerjaan (upskilling). Malah, kemahiran tambahan dan keupayaan baharu melalui PSH juga akan mampu membantu seseorang beralih ke tahap kemahiran yang baharu (reskilling) di samping memperkukuhÂ kelayakan akademik mereka.

Pada hakikatnya, aktiviti pengajaran dan pembelajaran sepanjang hayat tempatan turut dirancakkan lagi dengan kemajuan teknologi digital negara walaupun ketika dunia masih dilanda pandemik COVID-19. Dalam erti kata lain, peluasan akses dan pembudayaan pembelajaran sepanjang hayat dalam talian dipacu oleh kepesatan teknologi digital. Walaupun mod penyampaian yang berbeza menyokong pembelajaran pelajar mengikut lokasi geografi mereka, keunikan gaya pembelajaran dan melibatkan kekangan masa, namun kaedah pedagogi pengajar yang dinamik membolehkan teknologi digital menyerlahkan potensi penuh para pelajar sepanjang proses pembelajaran mereka. Dengan erti kata lain, pendidikan tinggi memanfaatkan kepelbagaian pelajar sebagai pelajar sepanjang hayat melalui pendekatan pendidikan konstruktif dan pembelajaran yang berpusatkan pelajar.

Natijahnya, fleksibiliti pengajaran dan pembelajaran sentiasa ditingkatkan kerana pelajar dan pengajar adalah bebas untuk belajar dan mengajar pada bila-bila masa dan di mana-mana jua. Dengan disokong oleh teknologi, mereka memperoleh ruang dan masa yang fleksibel untuk menyediakan konteks, memupuk refleksi dan berinteraksi secara dinamik. Sebagai contoh, antara medium teknologi digital yang menjadi pilihan utama platform PSH ialah sidang video, sidang audio, nota multimedia, wahana Web 2.0 dan lain-lain bagi menyediakan pembelajaran yang fleksibel kepada warga industri dan pelajar PSH.

Yang menariknya, PSH mampu membantu pelajar agar saling melengkapi antara satu sama lain kerana strategi pendidikannya amat mementingkan pengalaman mereka sebelum ini. Pengajar atau fasilitator PSH menyediakan ruang untuk pelajar atau peserta kursus untuk saling bertukar pengalaman dan memotivasikan pembelajaran komplementari dengan merangsang motivasi mereka. Aktiviti pembelajaran sebegini amat memerlukan setiap daripada mereka agar sedia berkongsi dengan sesiapa sahaja, sedia dibimbing sama ada secara berstruktur dan kurang berstruktur dan perlu sentiasa fleksibel untuk beradaptasi dengan sebarang ilmu serta perubahan baharu. Aktiviti PSH juga perlu menyokong interaksi sesama pelajar atau peserta sama ada yang memiliki lebih atau kurang pengalaman profesional atau antara pelajar dengan latar belakang akademik, demografik dan profesional yang berbeza. Oleh hal yang demikian, PSH perlu membawa perubahan kepada sistem pendidikan negara agar lebih dinamik dan terbuka melalui galakan penglibatan dalam memperkaya pengalaman dan kemahiran pembelajaran untuk manfaat pada masa hadapan. Di samping itu, usaha kolaborasi antara IPT awam dan swasta yang melibatkan kepakaran tenaga pengajar, guna sama infrastruktur PSH terutamanya bagi aktiviti sesama agensi PSH harus dimantapkan demi manfaat bersama komuniti setempat melalui perkongsian strategik ilmu dan kemahiran.

Sementara itu, kepelbagaian di semua peringkat dalam kalangan pelaksana PSH mencerminkan hakikat bahawa setiap daripada mereka termasuk universiti, sebenarnya memiliki objektif pelaksanaan yang berbeza-beza dan mungkin melibatkan lebih daripada satu tujuan dalam misi penawaran PSH. Objektif umum PSH mereka mungkin bersifat sebagai tindak balas terhadap keperluan pasaran buruh, merangsang pembangunan peribadi dengan menyediakan program pembangunan khusus untuk siswazah dan menggalakkan penyertaan pelajar bukan profesional agar terus belajar. Ada juga pihak yang menyasarkan alternatif bagi menarik kumpulan baharu ke universiti dan memenuhi keperluan setiap warga dalam semua aspek kehidupan.

PSH juga dilihat sebagai wahana yang menyokong sosial, budaya dan pembangunan ekonomi tertentu melalui usaha mencari sumber pendapatan baharu yang mapan. Hal ini menunjukkan bahawa institusi boleh menjadi proaktif dan responsif, serta boleh menjangkau dalam memenuhi keperluan dengan mengoptimumkan kecekapan dan sumber sedia ada. Mereka juga harus mengutamakan pembangunan, strategi akademik dan penyelidikan mereka sendiri, selain perkongsian dengan pihak berkepentingan antarabangsa dan serantau (termasuklah syarikat kecil, perusahaan sederhana dan multinasional) untuk menggalakkan pembangunan mampan. Tidak lupa juga, hubungan strategik antara agensi pelaksana PSH dengan industri yang berkaitan perlu sentiasa dipertingkatkan menerusi perkongsian program, kepakaran, kemudahan infrastruktur, pemindahan kemahiran dan teknologi.

Secara tuntasnya, adalah diharapkan supaya semua pihak dapat berganding bahu dalam menawarkan pelbagai program PSH termasuklah program formal, bukan formal mahupun yang tidak formal demi merealisasikan pembangunan profesional, para akademik, industri, komuniti mahupun individu. Semua pihak harus berusaha sedaya yang mungkin untuk memberikan komitmen yang padu, sekali gus menterjemahkan PSH dalam bentuk perancangan, pembangunan, pelaksanaan dan pengiktirafan PSH yang berimpak tinggi. Sudah pasti usaha ini harus berpandukan kepada garis panduan yang telah digarapkan oleh agensi kelayakan atau penyedia PSH yang berautoriti di Malaysia, selain turut menyebarluaskan perkembangannya sehingga ke peringkat global. Bukan itu sahaja, sumber daya dan prasarana sedia ada di setiap IPT dan agensi pelaksana PSH diharap dapat menyerlahkan keunikan demi merealisasikan pelaksanaan PSH Malaysia ke arah pemerkasaan pembelajaran digital IR 4.0 dan pembangunan modal insan yang berkesinambungan.

Dr. Che Wan Ida Rahimah Che Wan Ibrahim, Pensyarah Pusat Pendididkan Asas dan Lanjutan (PPAL), Universiti Malaysia Terengganu.

Amir Mustafa, Guru Bahasa Melayu, Sekolah Menengah Sains Sultan Mahmud, Terengganu.


Antara Kopi dengan Teh

Kopi dan teh merupakan minuman yang paling berkuasa di dunia! Kedua-dua jenis minuman ini menjadi pilihan minuman yang digilai oleh penghuni planet bumi. Tiada sesiapa yang mampu mengetepikan kewujudan kopi dan teh di atas meja yang sama kerana sesiapa sahaja bebas memilih kopi atau teh kerana kedua-duanya boleh dinikmati serentak.

Bukanlah sesuatu yang pelik sekiranya peminum kopi, minum teh pada masa yang sama dan percayalah, hampir setiap kediaman pasti memiliki kedua-duanya, sama ada kopi atau teh yang menjadi pilihan utama, hal itu tidak sesekali diperdebatkan kerana kopi akan terus menjadi kopi dan teh kekal dengan kelasnya yang pelbagai.

Kopi tidak sukar diramal. Sama ada anda memilih versi panas atau sejuk, kopi hitam, kopi segera atau kopi tanpa kafein, semua variasi ini datang daripada tumbuhan yang sama – kopi. Namun begitu, tidak bagi teh. Dalam bahasa sehari-hari, di Amerika Syarikat, “teh“ pada dasarnya boleh membawa maksud sebarang koleksi daun, kulit kayu, ranting, akar dan biji yang direndam dalam air panas. Kesemuanya digelar teh. Walau bagaimanapun, dari segi botani, teh sebenarnya merujuk tumbuhan tertentu yang dikenali sebagai camellia sinensis dan daripada tumbuhan ini terhasillah ribuan jenis teh yang semuanya boleh disusun dalam enam kategori, iaitu;

Berbeza daripada kopi – berasal daripada buah kopi, manakala teh pula berasal daripada daun. Walau bagaimanapun, kedua-duanya berasal daripada pokok renek malar hijau. Kopi diperbuat daripada biji kopi ceri yang dikisar halus. Kopi juga merupakan buah tropika yang hanya berbuah sekali untuk tempoh setahun. Kopi hanya tumbuh di kawasan tropika, terutamanya di jalur khatulistiwa di sekitar Amerika Tengah dan Selatan, Afrika, dan Asia Tenggara. Hal ini berbeza daripada teh yang tumbuh hampir di semua tempat dan negara. Teh terhasil daripada daun, khususnya pucuk baharu pada dahan dan batang tumbuhan. Di sesetengah iklim, pokok teh akan terus mengeluarkan daun baharu sepanjang tahun. Hal ini bermaksud banyak ladang teh dapat menuai hasil mereka beberapa kali dalam tempoh setahun.

Mungkin ramai yang tidak mengetahui bahawa kopi dan teh pernah digunakan sebagai ubat-ubatan sebelum menjadi minuman pilihan di dunia. Menurut catatan sejarah, asal-usul kopi bermula di Ethiopia, di mana ratusan jenis kopi liar – bilangan yang tidak terhitung jumlahnya masih tidak dikatalogkan – masih tumbuh pada hari ini. Dipercayai bahawa kopi tiba di negara jiran, Yaman antara abad keenam dengan abad ke-15. Sementara itu, sejarah teh bermula di Asia Tenggara, iaitu China, Myanmar, Vietnam, dan Laos. Negara ini juga dipenuhi dengan pelbagai jenis teh liar.

Hubungan pertama teh dengan manusia terjalin melalui perubatan dan makanan. Pada ketika itu, daun teh yang dituai direbus menjadi sup dan dihidangkan bersama-sama dengan nasi. Teh juga digunakan sebagai tonik kesihatan. Hanya pada pertengahan abad ketujuh, apabila penyair Cina prolifik, Lu Yu menerbitkan risalahnya, “The Classic of Tea,“ barulah budaya teh yang ditapis secara unik mula digunakan di China. Budaya ini berasaskan seni, puisi, dan penghormatan kepada alam semula jadi, dan pada akhirnya merebak ke seluruh Asia selama berabad-abad lamanya.

Dalam perdagangan kopi, terdapat dua spesies pokok kopi, iaitu arabica dan robusta. Robusta ditanam untuk pasaran komoditi, iaitu hasil yang lebih tinggi dan tidak digredkan untuk pelanggan yang gemar akan kualiti yang sama seperti arabica. Bagi teh pula, dapat dibahagikan kepada dua jenis utama, iaitu camellia sinensis dan camellia sinensis var. assamica, atau ringkasnya dikenali sebagai assamica. Dalam teh, walaupun, sinensis dan assamica dianggap hampir sama, namun kedua-duanya masih menawarkan perisa yang berbeza dalam setiap cawan. Sinensis sangat sesuai untuk iklim utara yang lebih sejuk, manakala assamica tumbuh subur di iklim tropika yang lebih panas. Walau bagaimanapun, kedua-duanya tetap digilai oleh penggemar teh yang pastinya boleh menikmati kedua-dua jenis teh ini.

Apa-apa pun tujuan kita meminum kopi atau teh – sebagai Gaya hidup, menghilangkan mengantuk, atau sudah menjadi sebahagian daripada budaya hidup, kopi dan teh merupakan dua jenis pilihan minuman yang memberikan rasa yang istimewa kepada pencintanya.

Di kebanyakan negara di Barat, minum kopi menjadi sebahagian daripada rutin harian mereka – pagi mereka akan dimulakan dengan “ritual” membaca berita ketika bersarapan pagi dan pastinya akan ditemani dengan secawan kopi. Begitu juga halnya dengan teh.

Pada hari ini, cara kopi dan teh dinikmati pastinya mempunyai banyak perbezaan. Rasa kedua-dua minuman ini juga sudah dipelbagaikan sesuai dengan peredaran zaman dan keinginan pencintanya. Jika generasi terdahulu suka akan kopi atau teh kosong, generasi hari ini mempelbagaikan rasanya dengan pelbagai campuran seperti kayu manis, cengkih, garam gunung,  bijirin, booba, susu, dan pelbagai jenis manisan. Meskipun pelbagai perisa diadun bersama kopi dan teh, rasa kedua-duanya tidak akan mati dalam apa-apa pun jenis minuman dan hidangan kerana kopi tetap kopi dan teh kekal sebagai teh.


Cabaran Besar KPM dalam Pendidikan Negara

Untuk mendapatkan maklumat terkini, ikuti kami melalui Telegram

Kuala Lumpur – Sektor pendidikan merupakan antara sektor terpenting dalam sesebuah negara. Hal ini demikian kerana, kemampanan dan keberkesanan sistem pendidikan akan menjamin mutu pendidikan yang berkualiti kepada generasi muda di sesebuah negara. Lebih-lebih lagi terhadap sistem pendidikan di Malaysia yang mempunyai hala tujunya yang tersendiri, yakni ingin melahirkan generasi muda yang berminda kelas pertama dan mampu berdaya saing mengikut corak kepentingan dan tuntutan semasa.

Namun begitu, tidak dapat dinafikan bahawa dalam usaha untuk mewujudkan dan melahirkan sistem pendidikan yang berkualiti di negara ini, masih wujud beberapa cabaran dan rintangan, ditambah pula dengan arus pembangunan dan permodenan di Malaysia yang pada akhirnya menjadikan Kementerian Pendidikan Malaysia (KPM) selaku pemegang taruh utama sistem pendidikan perlu bergerak lebih proaktif dan komprehensif bagi memastikan kemampanan dan keberkesanan sistem pendidikan di Malaysia terus terjamin.

Menyentuh tentang perihal cabaran dalam sektor pendidikan, malam ini dalam siri rancangan Naratif Khas anjuran Radio Televisyen Malaysia (RTM) telah menampilkan YB Fadhlina Sidek, Menteri Pendidikan dengan membawa penonton untuk menyaksikan perkongsian Menteri Pendidikan dalam bual bicara bertajuk “Mendepani Cabaran Sektor Pendidikan“ yang dipengerusikan oleh Ismail Adnan. YB Fadhlina Sidek membuka tirai bicaranya dengan menegaskan iltizam kerajaan berkenaan dasar pendidikan yang digagaskan oleh KPM.

“Ketika ini tumpuan negara tertumpu pada isu ekonomi dan juga kos sara hidup. Oleh itu, semua kementerian tidak terkecuali perlu berdepan dengan isu ini, temasuklah KPM. Oleh sebab itu, apabila berbicara tentang hala tuju, KPM telah menggariskan tujuh aspirasi,” jelas YB Fadhlina Sidek ketika memulakan bicara.

Menurut beliau, kementeriannya akan meneruskan dasar-dasar sedia ada, dengan tumpuan ekonomi dan kos sara hidup diberi keutamaan, tetapi tidak meminggirkan soal aspirasi tersebut. Tujuh aspirasi ini mengambarkan keseluruhan pergerakan, hala tuju, dan cabaran yang  akan hadapi oleh KPM sepanjang tahun 2023 dan pada masa hadapan.

Beliau juga menjelaskan bahawa KPM merupakan antara pemegang taruh terbesar di negara ini dengan menaungi lebih 400 ribuorang guru, lima juta kanak-kanak, 10 ribu buah sekolah dan 10 ribu buah perpustakaan.

Sebagaimana yang dinyatakan oleh beliau,

Kita mempunyai satu dimensi sistem pengurusan terbesar dari segi pemegang taruh dan ibu bapa, guru-guru yang kita kasihi dan juga kanak-kanak. Oleh itu, apakah maknanya apabila kita menyebut tentang pemegang taruh ini? Konsultasi dan musyawarah harus berlaku dan sepanjang saya berada di KPM, saya telah membuka ruang untuk semua pihak datang ke KPM untuk berbincang dan meneliti setiap isu.

Bicara beliau dilanjutkan lagi dengan menyentuh perihal peruntukan kepada KPM pada setiap tahun dan disifatkan sebagai antara kementerian di Malaysia yang menerima peruntukan tertinggi.

Ramai yang menyangkakan disebabkan KPM diperuntukan satu jumlah peruntukan yang besar, maka peruntukan itu harus dilihat untuk menguruskan semua urusan pembangunan dan berkaitan dengan penyelengaraan sekolah semata-mata. Saya harus perbetulkan naratif itu kerana peruntukan sebanyak 82 peratus itu adalah untuk membayar gaji sahaja. Kita mempunyai 400 ribu orang guru, pegawai di jabatan tertentu dan selebihnya itu barulah diperuntukkan untuk program pembangunan.

Beliau juga menjelaskan bahawa, selain daripada cabaran isu sekolah daif yang menjadi tumpuan di kawasan luar bandar, kepadatan pelajar dalam sesebuah sekolah di kawasan bandar juga akan menjadi keutamaan KPM.

Soal pembangunan ini bukan hanya tertumpu pada fasilitet yang daif, malah turut melibatkan isu lain yang unik pada setiap sekolah. Kefahaman ini sangat diperlukan supaya kita saling mendokong soal pembangunan daif, penyelengaraan dan isu di setiap sekolah yang kita lihat secara berbeza.

Menyentuh tentang perihal sistem pendidikan negara pula, beliau menyifatkan bahawa pihak KPM tidak mahu melihat sistem pendidikan di negara ini hanya tertumpu pada soal akademik semata-mata, namun harus bersangkut-paut dengan pembinaan karakter seseorang pelajar, yakni menjadikan penilaian terhadap golongan pelajar itu dengan penilaian yang lebih holistik.

“Antara perkara yang menjadi keutamaan saya, termasuklah proses latihan untuk guru. Hal ini dikatakan demikian kita perlu memperkukuhkan dan memperjuangkan dalam semua segmen, lebih-lebih lagi berkaitan dengan belanjawan untuk memastikan guru mendapat latihan yang secukupnya dan tahap professionalisme mereka dipertingkatkan. Maknanya, kita akan memfokuskan mengenai guru-guru yang akan menguasai satu zaman yang fenomena, yakni zaman digital. Inilah antara perkara yang kita sedang lakukan, demi mengukuhkan Dasar Pendidikan Digital Kebangsaan. Dasar ini saya fikir sangat penting pada ketika ini dari segi penglibatan dan juga perkembangan semasa”. tegas beliau.

Beliau juga mengakui akan isu kekurangan infrastruktur dan akses ketersampaian jaringan Internet dalam sektor pendidikan, lebih-lebih lagi dalam usaha membentuk Dasar Pendidikan Digital. Namun begitu beliau bertegas, “Kita perlukan dasar ini (Dasar Pendidikan Digital Kebangsaan) kerana dasar ini akan menjadikan infrastruktur dilengkapkan dan tidak akan menyebabkan mana-mana pihak akan ketinggalan, iaitu apabila apabila kita mempunyai dasar, maka infrstruktur perlu diwujudkan dan harus dipersiapkan. Apabila kita mempunyai dasar tertentu, maka peranti juga harus lengkap. Kita sedang dalam proses menyediakan semua perkara tersebut, kerana perkara ini juga merentas kementerian yang lain. Persiapan itu kita sedang lakukan dan kita mahu pastikan dalam tempoh yang terdekat, contohnya pada tahun 2030 kelak kita mahu semuanya sudah lengkap,” tegas beliau.

Beliau juga merakamkan ucapan terima kasih kepada semua guru di Malaysia, atas jasa dan pengorbanan yang mereka lakukan, demi memastikan kelangsungan pendidikan di negara ini. Beliau juga menjelaskan bahawa KPM sentiasa mengutamakan permasalahan yang dihadapi oleh guru-guru di Malaysia, lebih-lebih dengan isu beban guru dan tugas perkeranian yang sememangnya bukan tugas seorang guru kerana tumpuan utama seorang guru ialah terhadap pengisian proses pengajaran dan pembelajaran. Tambah beliau, isu tersebut menjadi isu tumpuan KPM pada ketika ini untuk diselesaikan dan memohon sedikit masa bagi membentuk penyelesaian secara holisitik dan berkesan.

Pada akhir sesi rancangan, beliau sempat menyatakan harapan dengan menjelaskan “kualiti guru mesti dipertingkatkan, kemudian peningkatan potensi dan karakter pelajar mesti dikembangkan dan kita mahu melihat bahawa pendidikan karakter menjadi tumpuan dalam konteks merapatkan jurang pendidikan.“


Majalah Terbitan DBP Menjadi Wahana Pembelajaran di Sekolah

Untuk mendapatkan maklumat terkini, ikuti kami melalui Telegram

Kuala Lumpur – Sebagai sebuah organisasi yang bertanggungjawab dalam usaha meningkatkan penggunaan bahasa Melayu dalam kalangan masyarakat, Dewan Bahasa dan Pustaka (DBP) terus komited mengadakan program yang memupuk semangat cinta akan bahasa Melayu, terutamanya dalam kalangan pelajar sekolah. Oleh itu, DBP terus melaksanakan Program Majalah Dalam Kelas (MDK) yang diperkenalkan sejak dari tahun 1988 bagi majalah Dewan Siswa dan pada tahun 1990 bagi majalah Dewan Pelajar. Program MDK diadakan bertujuan untuk membantu guru Bahasa Melayu, khususnya bagi mempelbagaikan kaedah, teknik dan bahan rujukan dalam proses pengajaran dan pembelajaran (P&P) di dalam kelas.

Saban tahun, Program MDK terus mendapat sambutan yang positif dalam kalangan guru dan pelajar, sama ada pada peringkat sekolah rendah mahupun sekolah menengah. Oleh itu, membuka tirai 2023, sidang editor Dewan Siswa berkesempatan mengadakan Program MDK bersama-sama guru di Wesley Methodist School Kuala Lumpur (International) pada hari ini. Program tersebut telah dihadiri oleh 42 orang guru yang melibatkan pelbagai sekolah seperti Wesley Methodist School Kuala Lumpur (International); Wesley Methodist School Ipoh, Seremban dan Pulau Pinang; Sekolah Menengah Teknik Pulau Pinang; Stella Marry’s International School serta sekolah menengah di sekitar Sungai Buloh dan Klang.

Ketika menyampaikan ucapan perasmian mewakili Pengarah Jabatan Penerbitan (Tuan Haji Razali Che Mat), YBrs. Dr. Rosmani Omar yang merupakan Ketua Editor Bahagian Majalah DBP mengatakan bahawa penggunaan majalah Dewan Siswa di dalam kelas amat sesuai digunakan oleh guru untuk rujukan kepada para pelajar kerana kandungan majalah tersebut memaparkan pelbagai cakupan ilmu dan isu semasa, sama ada dalam bidang kreatif atau pun bukan kreatif, khususnya berkaitan dengan para pelajar di sekolah menengah dan juga universiti. Oleh itu, beliau berpandangan bahawa Dewan Siswa seharusnya menjadi koleksi wajib di setiap pusat sumber sekolah.

Tambah beliau, Program MDK Dewan Siswa yang diadakan pada hari ini juga sejajar dengan hasrat Kementerian Pendidikan Malaysia (KPM) yang menginginkan para pelajar terlibat dalam proses pembudayaan ilmu. Hal ini bermakna, di samping memastikan pelajar mendapat keputusan peperiksaan yang cemerlang, guru juga dapat melatih dan membimbing mereka untuk mendapatkan seberapa banyak ilmu tambahan yang bermanfaat daripada bahan yang bermutu dan dapat dipertanggungjawabkan.

Menurut editor Dewan Siswa, Puan Siti Irni Yuslinda Mosman, guru merupakan penggerak utama dalam usaha mendidik pelajar. Hal ini demikian kerana guru bertanggungjawab untuk membentuk hala tuju pelajar di dalam kelas, selain mewujudkan suasana pembelajaran yang kondusif. Oleh itu, program MDK Dewan Siswa amat bertepatan dalam membudayakan ilmu, meningkatkan kecekapan berbahasa, mengasah bakat pelajar dalam bidang penulisan dan memupuk minat membaca dalam kalangan pelajar.

Pada majlis yang sama, Naib Pengetua Kurikulum Wesley Methodist School Kuala Lumpur (International), Puan Gan Swit Peng turut berhasrat agar Program MDK Dewan Siswa bersama-sama guru yang diadakan pada hari ini dapat memberikan pendedahan kepada guru untuk mengaplikasikan pendekatan dan kaedah yang berkesan dalam mendidik pelajar supaya dapat menguasai penggunaan bahasa yang baik. Hal ini demikian kerana majalah mempunyai keistimewaannya dalam memaparkan isu semasa berbanding dengan buku.

Hasrat yang sama turut dinyatakan oleh Ketua Jabatan (HOD) Bahasa, Wesley Methodist School Kuala Lumpur (International), Encik Sundarappandian a/l Valusamy, iaitu penggunaan majalah sebagai bahan sokongan pengajaran dan pembelajaran merupakan satu daripada usaha untuk memartabatkan penggunaan bahasa Melayu dalam kalangan pelajar. Beliau yang juga merupakan guru Bahasa Melayu di Wesley Methodist School Kuala Lumpur (International) amat berterima kasih kepada pihak pengurusan Wesley Methodist School Kuala Lumpur (International) kerana meskipun sekolah tersebut merupakan sekolah antarabangsa, namun peranan yang dimainkan oleh pihak pengurusan sekolah begitu besar kerana mereka begitu komited memartabatkan bahasa Melayu. Hingga kini, Wesley Methodist School Kuala Lumpur (International) telah melanggan majalah Dewan Siswa sejak 23 tahun yang lalu.

Sebagai usaha untuk memberikan pendedahan kepada guru tentang kaedah pengajaran dan pembelajaran yang berkesan, Program MDK Dewan Siswa ini diharap dapat memberikan panduan kepada para guru tentang penggunaan majalah Dewan Siswa yang berkesan.

Demikian harapan Encik Sundarappandian semasa ditemu bual oleh editor. Sebagai Ketua Jabatan (HOD) Bahasa, beliau antara guru yang sentiasa menggunakan majalah Dewan Siswa di dalam kelas untuk meningkatkan penguasaan kosa kata dan kemahiran berfikir dalam kalangan pelajar selain mencambahkan ilmu dalam penguasaan bahasa Melayu.

Selain Dewan Siswa, majalah Pelita Bahasa yang merupakan antara 11 majalah terbitan DBP turut menjadi bahan rujukan dalam kalangan guru. Oleh itu, sesi taklimat bersama-sama editor majalah Pelita Bahasa, iaitu Encik Mohd Syukri Anwar turut diadakan pada petang tadi sebagai usaha untuk memberikan pendedahan kepada para guru tentang penggunaan majalah tersebut dengan berkesan dalam proses pengajaran dan pembelajaran.

Turut hadir dalam Program MDK Dewan Siswa bersama-sama guru pada hari ini ialah Editor Dewan Pelajar, Puan Fansurina Ramli; Editor Tunas Cipta, Puan Siti Noorisa Abdul Khlil; dan Penolong Editor Dewan Siswa, Puan Syafiqah Abdul Khalid yang bertindak sebagai fasilitator program.


Jalinan Mesra Pelajar UUM dengan Komuniti Kampung Keda Melalui Program Keluarga Angkat

Baling – Sebanyak 45 orang peserta melibatkan pelajar serta dua orang pensyarah dari jurusan Pengurusan Pelancongan dan Hospitaliti (SCOHOST), Universiti Utara Malaysia (UUM), Sintok telah menyertai program Small Steps to Big Changes (SSTBC) 2023 di Desa Lestari Kampung Keda, Ulu Legong, Baling.

Program yang bermula pada 13 Januari lalu bertujuan melaksanakan Service Learning Malaysia (SULAM), dan dikenali sebagai “University for Society”. SULAM merupakan satu daripada agenda Kementerian Pendidikan Tinggi (KPT), iaitu elemen pembelajaran berimpak tinggi.

Pengarah projek itu, Danial Najmi Badrul Hisham, berkata bahawa semua pelajar dari pusat pengajian berkenaan dibawa tinggal bersama-sama keluarga angkat di kampung tersebut.

Banyak aktiviti menarik dapat dilakukan oleh pelajar ketika berada di kampung itu selama dua hari satu malam, termasuklah melakukan aktiviti dalam sungai, gotong-royong, masakan BBQ dan lain-lain.

Program tersebut juga bertujuan melengkapkan tugasan bagi subjek Ghot 3043 Housekeeping, di samping memberikan peluang kepada pelajar mempraktikkan ilmu yang dipelajari sebelum masuk ke alam pekerjaan.

Penduduk kampung turut diberi taklimat dalam aktiviti mengutip dan mengasingkan sampah yang dikelolakan oleh “Trash Hero Sintok”.

Menurut beliau, penduduk tempatan begitu gembira kerana pelajar UUM jurusan ini dapat memberikan pandangan membina dalam membantu pengusaha rumah inap ke arah menaik taraf fasiliti dan cara susun atur dalam kaedah mengemas bilik rumah inap masing-masing.

Penolong Pegawai Ehwal Ekonomi Keda Baling, Puan Rosimah Darus ketika merasmikan penutupan program itu berkata, usaha yang dilakukan melalui aktiviti sebegini boleh mengeratkan hubungan baik antara penduduk kampung dengan pelajar dari Universiti Utara Malaysia.


Seminar Protokol dan Etiket Anjuran INTURA

Untuk mendapatkan maklumat terkini, ikuti kami melalui Telegram

Sungai Petani – Sebanyak 300 kakitangan kerajaan negeri Kedah, Perlis, Perak dan Pulau Pinang telah menyertai Seminar Intan Executive Lecture Series (IELS) Protokol dan Etiket: Pejabat Lawan Istana, di Dewan Jubli Perak, Institut Tadbiran Awam Negara (INTURA) Wilayah Utara, Jalan Kuala Ketil, Sungai Petani, Kedah.

Pengurus seminar IELS ini, Encik Khairul Intan Daud berkata, melalui seminar seumpama ini peserta dapat mengetahui etika ketika menghadiri majlis makan malam anjuran pihak istana dengan pejabat kerajaan atau di tempat lain. Ceramah telah disampaikan oleh Penolong Datuk Paduka Maharaja Lela Istana Negara, Tuan Sophian Abdul Rahman.

Sebagai kakitangan kerajaan di negeri Kedah, Perlis, Perak dan Pulau Pinang, mereka perlu mengetahui hal-hal ini, terutama berkaitan protokol pakaian dan etiket sosial. Hal ini juga boleh dijadikan panduan untuk kebaikan diri sendiri.

Menurut beliau semasa ceramah yang berlangsung pada pukul 9.00 pagi hingga pukul 4.30 petang,

Seminar berkaitan protokol dan etiket ini perlu dihayati sepenuhnya. Saya juga berpuas hati kerana peserta mengikuti ceramah dengan penuh khusyuk dan mengemukakan pelbagai soalan kepada penceramah.“

“Ini merupakan seminar pertama yang dianjurkan oleh pihak INTURA pada tahun ini dan akan diadakan lagi pada masa-masa lain.

Sophian Abdul Rahman (kiri) menyampaikan ceramah.

Peserta wanita sedang mendengar ceramah.

Kakitangan lelaki juga turut mengikuti ceramah.

Kakitangan INTURA Wilayah Utara bergambar kenang-kenangan dengan Encik Sophian Abdul Rahman (enam kiri).


SMK Kuala Perlis Meriahkan Program Semarak Bahasa Peringkat Kebangsaan

Kuala Perlis – Bertempat di Kampung Seberang Ramai, Program Semarak Bahasa Peringkat Kebangsaan diadakan bagi memberikan pendedahan tentang kepentingan bahasa dalam kalangan generasi muda hari ini.

Sebanyak 30 orang pelajar dari Sekolah Menengah Kebangsaan Kuala Perlis telah menyertai program tersebut bagi modul tiga, iaitu Ekspedisi Desa Bahasa. Melalui modul tersebut, mereka didedahkan dengan pelbagai elemen didik hibur yang dikawal selia oleh 45 orang fasilitator dan sukarelawan bagi menyelesaikan soalan yang telah disediakan.

Profesor Ts. Dr. Shukor Sanim Mohd. Fauzi, Rektor Universiti Teknologi MARA (UiTM) Cawangan Perlis mengatakan bahawa program ini bertujuan untuk menyemarakkan kembali bahasa yang dicintai ke tahap yang lebih tinggi.

“Pelajar akan diberikan tugasan untuk meneroka sekitar Kampung Seberang Ramai bagi menyelesaikan tugasan yang diberi. Mereka perlu melalui setiap stesen bagi menyelesaikan setiap tugasan yang diberi, seperti teka peribahasa, betulkan ejaan yang salah dan teka silang kata.”

Menurut beliau, UiTM ditugaskan untuk menguruskan program ini sebagai pengantara antara Dewan Bahasa dan Pustaka (DBP) dengan komuniti sekitar di Perlis untuk membolehkan komuniti menyegarbugarkan kembali bahasa. Selain itu, program ini juga mendapat kerjasama daripada pelbagai pihak antaranya, Majlis Agama Islam dan Adat Istiadat Melayu Perlis (MAIPs), Jabatan Perpaduan Negara dan Integrasi Nasional (JPNIN), Jabatan Pendidikan Negeri Perlis (JPN), Jabatan Mufti Negeri Perlis dan Persatuan Penulis Perlis (3P).

Mengulas lebih lanjut, program ini melibatkan pelajar prasekolah, sekolah rendah, sekolah menengah dan orang awam untuk memberikan pendedahan dan usaha memartabatkan bahasa Melayu semenjak dari kecil bak kata pepatah melentur buluh biarlah dari rebungnya.

Pada akhir program ini, turut diadakan penyampaian hadiah kepada pemenang oleh Profesor Ts. Dr. Shukor Sanim.


Fenomena Warganegara Global

Untuk mendapatkan maklumat terkini, ikuti kami melalui Telegram

Kewarganegaraan global merupakan konsep yang semakin popular terutamanya dalam kalangan golongan milenium. Kewarganegaraan global memberikan seseorang itu suatu identiti yang melangkaui sempadan geografi dan politik dalam perspektif yang lebih meluas. Namun demikian, hal ini tidak bermakna mereka akan melupakan identiti bangsa dan kewarganegaraan asal mereka, tetapi kepuasan menjadi warganegara global memberikan satu pengalaman yang unik terutamanya bagi individu yang mencari suatu kelainan dan cabaran dalam kehidupan masing-masing.

Proses globalisasi telah bermula seawal tahun 1800-an dan kini semakin berkembang sehingga Globalisasi 4.0 telah dijadikan sebagai tema persidangan World Economic Forum 2019 di Davos Switzerland. Terdapat lima ciri utama globalisasi, iaitu integrasi dalam aspek ekonomi, liberalisasi, penswastaan, perdagangan bebas dan kesalinghubungan.

Pendekatan globalisasi dalam aspek ekonomi, liberalisasi dan perdagangan bebas merupakan konsep yang tidak asing lagi di Malaysia. Namun begitu, konsep kesalinghubungan terutamanya kebebasan pergerakan dari sesebuah negara ke negara yang lain merupakan konsep baharu yang semakin diterima dalam kalangan masyarakat moden Malaysia.

Keputusan kerajaan membenarkan syarikat penerbangan tambang rendah beroperasi dengan menyediakan kemudahan lapangan terbang untuk syarikat-syarikat ini telah merubah gaya hidup rakyat Malaysia secara keseluruhan. Rakyat kini berpeluang untuk menikmati suatu pengalaman baharu dengan melancong ke negara luar dan menikmati satu budaya dan gaya hidup yang berbeza. Hal ini merupakan suatu pengalaman yang baik dan membantu mematangkan masyarakat Malaysia dalam menerima perubahan, ditambah pula dengan kekuatan media sosial dalam menyebarluaskan sesuatu maklumat dan isu melalui perkongsian tanpa had memberikan impak positif dalam mempopularkan sesuatu destinasi. Destinasi pelancongan seperti Cappadocia di Turkiye, Pulau Jeju di Korea Selatan, Desa Isetwald di Switzerland dan banyak lagi menjadi popular kerana kesan tular di media sosial.

Fenomena ini bukan hanya berlaku di Malaysia, malahan turut berlaku pada peringkat global. Negara yang mengamalkan dasar tertutup sebelum ini telah membuka sempadan mereka untuk membenarkan rakyat keluar negara dan bersedia menerima kehadiran warga negara asing dengan peraturan tertentu. Sebagai contoh, lebih kurang 160 juta orang rakyat China dan 26 juta orang rakyat India keluar melancong pada setiap tahun semasa tahun-tahun sebelum COVID-19. Hal ini disifatkan sebagai satu daripada segmen sasaran pelancong yang besar bagi Malaysia sekiranya dikaji dengan menyeluruh.

Selain pelancong konvensional, terdapat golongan baharu yang dikenali sebagai nomad digital, iaitu satu kumpulan anak muda yang menetap dari sesebuah negara ke sebuah negara yang lain untuk tempoh yang singkat antara tiga hingga enam bulan. Menurut laporan, sebanyak 45 juta orang nomad digital berada di seluruh dunia. Golongan ini bekerja tanpa memerlukan pejabat yang tetap dan hanya bergantung pada teknologi dan Internet dengan penggunaan peralatan yang minimum seperti komputer riba, kamera, telefon pintar dan bekerja di tempat terbuka seperti kafe dan perpustakaan yang kini merupakan identiti golongan nomad digital. Pada kebiasaannya, mereka bekerja sebagai pengatur cara, pencipta kandungan, pereka bentuk dan pemberita bebas yang bekerja mengikut kesesuaian masa tanpa sekatan.

Golongan nomad digital ini mempunyai pengikut mereka tersendiri dan ada antara mereka mempunyai pengikut sehingga 25 juta orang di media sosial. Bayangkan impak yang mereka hasilkan bagi setiap kandungan yang dikongsi dalam akaun media sosial mereka. Malaysia mempunyai kelebihan dari segi kepelbagaian budaya, makanan dan destinasi pelancongan yang menjadi tarikan kepada nomad digital. Kandungan yang berkaitan dengan keunikan makanan dan destinasi pelancongan sentiasa menjadi bahan berita yang popular dalam media sosial dan Malaysia seharusnya menggunakan peluang ini untuk menggalakkan semula aktiviti pelancongan. Kumpulan nomad digital ini perlu diberikan kemudahan untuk berada di negara ini agar Malaysia turut mendapat manfaat dari segi ekonomi.

Visa khas untuk kumpulan digital nomad ini semakin popular dan dilaporkan lebih dari 50 buah negara telah mula menawarkan pelbagai pakej untuk mereka. Persaingan antara negara kian wujud dan pelbagai ranking dikeluarkan untuk menyenaraikan negara-negara terbaik sebagai pilihan utama antaranya negara paling selamat dan negara dengan kos sara hidup termurah untuk nomad digital. Antara lima buah negara yang menjadi pilihan golongan ini termasuklah Jerman, Australia, Sepanyol, Norway dan Portugal.

Trend terkini dalam kalangan golongan muda membuktikan bahawa mobilisasi masyarakat telah menjadi suatu kebiasaan baharu pada peringkat global. Mobilisasi ini bukan hanya terhad pada aktiviti pelancongan, malahan penghijrahan golongan elit dan profesional ke negara lain juga menjadi satu trend dan diterima baik pada peringkat antarabangsa. Kebanyakan negara penerima menyediakan pelbagai kemudahan bagi membolehkan golongan ini kekal berada di negara penerima sehingga ada yang menawarkan kerakyatan kepada mereka.

Negara maju terutamanya negara Eropah sedar akan potensi ekonomi yang boleh dimanfaatkan melalui trend ini dan telah melaksanakan pelbagai program dalam menarik minat golongan elit dan profesional ini untuk terus kekal di negara mereka.

Antara program yang semakin popular untuk menarik golongan ini termasuklah program Golden Visa, iaitu satu program yang membenarkan pemegang visa tinggal bersama keluarga mereka dalam sesebuah negara tanpa sekatan untuk suatu tempoh yang ditetapkan. Mereka bebas untuk menjalankan perniagaan, pelaburan hartanah, pembelian aset, mendapat pendidikan bertaraf dunia untuk anak-anak, melancong di dalam dan luar negara serta bebas keluar masuk negara sehingga tempoh visa tamat. Di negara luar, Golden Visa ini juga dikenali sebagai satu daripada program untuk mendapat kerakyatan melalui pelaburan.

Firma Henly & Partners, iaitu sebuah firma yang menyediakan perkhidmatan untuk memilih destinasi terbaik bagi golongan elit yang ingin berhijrah telah menyenaraikan lima buah negara terbaik untuk program Golden Visa ini. Negara pertama pilihan mereka ialah negara UAE dengan nilai pelaburan minimum sebanyak AED2 juta (RM2 juta), tempat kedua ialah negara Sepanyol dengan pelaburan minimum €500 000 (RM2.3 juta), Montenegro dengan pelaburan €450 000 (RM2.1 juta), Turkiye dengan pelaburan A.S.$250 000 (RM 1.1 juta) dan yang terakhir ialah Thai dengan pelaburan minimum 600 000 bath (RM75 000).

Antara negara yang telah berjaya melaksanakan program ini secara sistematik ialah negara Portugal. Program ini telah mula diperkenalkan sejak tahun 2012 dan sehingga kini negara tersebut telah melaporkan beberapa kejayaan antaranya termasuklah 11 384 orang pemegang Golden Visa dan 18 617 ahli keluarga telah menyertai program ini. Portugal juga telah berjaya mengumpul pelaburan sebanyak €6.6 bilion (RM31 bilion) dengan 90 peratus daripada jumlah tersebut adalah melalui pelaburan hartanah.

Negara UAE melaporkan telah mengeluarkan lebih 100 000 Golden Visa sejak diperkenalkan pada tahun 2019. Bagi meningkatkan keuntungan dalam sektor hartanah, syarikat hartanah juga diberi kebenaran sebagai orang tengah yang membantu pelanggan mereka dalam membuat permohonan mendapatkan Golden Visa. Selain itu, pengumuman kerajaan dalam menurunkan kelayakan gaji minimum juga telah mempertingkatkan permohonan.

Pemerhatian kepada keadaan semasa, jelas menunjukkan bahawa penghijrahan manusia merupakan sesuatu yang tidak dapat dielakkan. Globalisasi dan penghijrahan sedang berlaku pada kadar yang pantas dan akan terus berlaku dari semasa ke semasa. Hal tersebut tidak dapat ditahan atau dielakkan. Negara yang telah bersedia dalam merancang pembangunan negara akan mendapat manfaat berlipat ganda terutamanya dalam aspek limpahan ekonomi. Negara yang masih berkira-kira dan tidak cakna kepada perubahan ini akan ketinggalan dan kerugian.

tahun 2022 telah melabuhkan tirainya dan tahun 2023 merupakan suatu tahun yang dikatakan amat mencabar dari segi ekonomi, kestabilan politik, perubahan cuaca dan kecukupan bekalan makanan. Negara yang terkesan dengan COVID-19 telah mula bangkit dengan pelbagai inisiatif dan suntikan modal untuk menggerakkan semula ekonomi. Keputusan negara China untuk tidak lagi memantau kes COVID-19 di negara tersebut dan mula membuka pintu sempadan memberikan bayangan bahawa China bersedia mempertingkatkan semula aktiviti ekonomi mereka. Hal ini akan memberikan kebangkitan ekonomi kepada negara tersebut dan juga negara serantau. Dalam hal ini, Malaysia juga harus bersedia agar tidak ketinggalan terlibat sama demi kemakmuran dan kesejahteraan negara tercinta.

Penulis, Pengarah Bahagian Dasar dan Perancangan Strategik, Jabatan Imigresen Malaysia


Kunjungan Sembah Menghadap Hormat Perdana Menteri kepada Raja Perlis

Untuk mendapatkan maklumat terkini, ikuti kami melalui Telegram

Arau – Raja Perlis, Tuanku Syed Sirajuddin Jamalullail berkenan menerima sembah menghadap hormat oleh Perdana Menteri Malaysia, YAB Dato’ Seri Anwar Ibrahim di Balai Menghadap Biru, Istana Arau tengah hari tadi. Turut berangkat sama ialah Raja Muda Perlis, Tuanku Syed Faizuddin Putra Jamalullail.

Sepanjang kunjungan sembah menghadap yang berlangsung selama satu setengah jam itu, Tuanku Raja dan Tuanku Raja Muda Perlis berkenan untuk berbincang bersama-sama Dato’ Seri Anwar Ibrahim berhubung dengan perancangan pembangunan negeri Perlis khususnya projek mega yang melibatkan Chuping Valley Industrial Area (CVIA), Pelabuhan Darat Perlis (PIP) di Padang Besar dan Jeti Sanglang, yang dipercayai mampu menjadi pemangkin bagi meningkatkan kesejahteraan rakyat dan melonjakkan aspek sosioekonomi di negeri Perlis.

Menurut kenyataan Istana Arau, Tuanku Syed Sirajuddin juga berharap sokongan dan komitmen yang tinggi daripada Kerajaan Persekutuan agar terus menyokong Kerajaan Negeri Perlis secara berterusan dalam segala aspek terutamanya dalam hal ehwal kebajikan rakyat dan pembangunan di negeri tersebut. Baginda bertitah dengan meletakkan keyakinan penuh bahawa, sebagai Perdana Menteri, Dato’ Seri Anwar akan terus komited dalam usaha membantu meningkatkan kemajuan negeri Perlis.


Cabaran Pengajaran dan Pembelajaran Bahasa Melayu Secara dalam Talian

KUALA LUMPUR − Pandemik COVID-19 telah memberikan kesan langsung dalam kehidupan masyarakat sama ada pada peringkat nasional mahupun global. Banyak bidang yang terjejas dan ada yang perlu dilaksanakan dalam norma baharu termasuklah bidang pendidikan. Dari aspek pendidikan, penyampaian pengajaran secara bersemuka kepada pengajaran secara maya atau secara dalam talian, kelas digital dan pembelajaran secara jarak jauh (remote learning) telah dilaksanakan. Hal ini akan memberikan kesan kepada penguasaan dan pencapaian pelajar dalam pembelajaran bahasa Melayu serta mata pelajaran lain.

Pembelajaran secara dalam talian merupakan satu wahana pembelajaran secara maya melalui capaian internet untuk membentuk satu komunikasi antara guru dengan murid tanpa memerlukan pembelajaran secara bersemuka. Kelebihan pengajaran dan pembelajaran (PdP) Bahasa Melayu secara dalam talian memudahkan seseorang itu untuk mengakses kandungan pembelajaran yang lebih menarik, meluas dan interaktif.

Namun begitu, terdapat cabaran dan halangan ketika PdP Bahasa Melayu secara dalam talian termasuklah masalah capaian kepada rangkaian internet, tiada kemudahan komputer atau telefon pintar, suasana pembelajaran yang tidak kondusif untuk belajar dan tahap keberkesanan pembelajaran yang kurang memuaskan.

Ada beberapa aspek yang perlu diberi perhatian oleh guru atau tenaga pengajar bagi meningkatkan tahap keberkesanan pembelajaran. Misalnya,  aspek pertuturan seperti sebutan bunyi secara terasing, misalnya bunyi l, r, m, n dan konsonan bergabung, iaitu sy, ny dan ng; cara murid menyebut perkataan, terutamanya yang mengandungi banyak suku kata (penguatkuasaan), bunyi diftong (amboi, pulau, balai), vokal berganding, nada dan intonasi dalam perkataan kerana ciri utama pertuturan manusia ialah sifat nada suara yang sentiasa berubah-ubah yang mencerminkan maksud isi percakapan dan keadaan emosi seseorang ketika bertutur. Contohnya, “Nama saya Ali”, “Puan hendak ke mana?” dan “Pergi!”; serta perkataan yang berbeza maknanya seperti semak, sepak dan daki.

Demikianlah antara penerangan yang diberikan oleh Puan Prema Ponnudurai (Ketua Jabatan Kesasteraan dan Kemanusiaan Sekolah Sains dan Kesasteraan, Universiti Taylor’s), Dr. Sharala Subramaniam (pensyarah di Jabatan Kesasteraan dan Kemanusiaan Sekolah Sains dan Kesasteraan, Universiti Taylor’s), Puan Fauzilayatun Mustafa (Ketua Editor Bahagian Buku Sekolah, Dewan Bahasa dan Pustaka), Puan Zaidah Ahmad Rosly (Perancang Bahasa, Dewan Bahasa dan Pustaka) serta Encik Abdul Razak Mohd Kassim, (pensyarah di Jabatan Kesasteraan dan Kemanusiaan Sekolah Sains dan Kesasteraan, Universiti Taylor’s) selaku moderator ketika membicarakan topik yang menarik, iaitu “Pengajaran dan Pembelajaran Bahasa Melayu Secara dalam Talian: Cabaran dan Halangan” yang dapat ditonton secara langsung melalui pautan https://bit.ly/3yn/dZoX pada pukul 10.00 pagi tadi.


Bangi –Universiti Kebangsaan Malaysia (UKM) dengan kerjasama Kementerian Pengajian Tinggi (KPT) akan mengadakan Kongres Antarabangsa Pemerkasaan Bahasa dan Tamadun Alam Melayu yang bertemakan “Memperkasa Bahasa dan Tamadun Alam Melayu” pada 28 September 2022 hingga 29 September 2022. Program selama dua hari secara bersemuka ini akan berlangsung pada pukul 9.00 pagi hingga pukul 5.00 petang di Bilik Senat dan Bilik Majlis Bangunan Canselori, UKM, Bangi.

Bagi yang berminat, yuran pendaftaran untuk peserta ialah sebanyak RM40.00 untuk seorang pelajar, RM100.00 untuk tiga orang pelajar dan RM80.00 untuk seorang dewasa. Bayaran boleh dibuat ke akaun CIMB 8002234307 atas nama Universiti Kebangsaan Malaysia. Yuran tersebut meliputi sarapan, makan tengah hari, minum petang dan bahan seminar selama dua hari (tidak termasuk penginapan). Walau bagaimanapun, para peserta bolehlah menginap di hotel berdekatan dengan UKM seperti Bangi Resort Hotel dan Tenera Hotel.

Kongres ini merupakan platform perkongsian pintar tokoh-tokoh ilmuwan dalam bidang bahasa dan tamadun Alam Melayu kepada masyarakat, khususnya generasi muda. Selain itu, kongres ini juga diadakan untuk menyampaikan resolusi berkenaan strategi dan inisiatif yang dapat dilaksanakan dalam agenda pemerkasaan bahasa dan tamadun Alam Melayu.

Sementara itu, pada tahun 1970, UKM telah berjaya ditubuhkan sebagai universiti unggul yang berteraskan kewatanan yang memartabatkan bahasa Melayu serta mensejagatkan ilmu yang beracuan budaya kebangsaan, iltizam memperkasakan bahasa dan nilai ketamadunan Alam Melayu menerusi program ini yang sekali gus merealisasikan hasratnya sebagai pendahulu dalam memartabatkan bahasa Melayu dan tamadun Alam Melayu serta mengangkat nilai tamadun watan ke persada antarabangsa.

Sehubungan dengan itu, sebarang maklumat lanjut berkaitan dengan kongres ini boleh diperoleh dengan menghubungi pegawai yang bertugas, iaitu Encik Shafiq menerusi talian 013-3338257.


SSN Kedah ke Madrid

Bukit Mertajam – Sebanyak 12 orang pemain umur 13 tahun dari Sekolah Menengah Kebangsaan Tunku Anum Tunku Abdul Rahman (SMKTATAR) Jitra, Kedah untuk menjalani latihan bola sepak selama tujuh hari lima malam di Madrid, Sepanyol pada bulan Jun akan datang.

SMKTATAR yang dikenali sebagai Sekolah Sukan Negeri Kedah (SSN Kedah) itu telah berjaya merangkul kejuaraan pada peringkat akhir setelah menewaskan pasukan Black Tiger (SSN Pulau Pinang) dari Sekolah Menengah Kebangsaan (SMK) Mutiara Impian, Seberang Perai Selatan (SPS) dengan keputusan 3–0.

Antara wakil pasukan SSN Kedah, termasuklah Azmeerul Hakim Azhar, Mohamad Lokhman Hakim Mansor, Muhammad Aisar Syakir Ghazali, Muhammad Alif Haikal Sya’aban, Muhammad Hafiy Hadiff Hezri, Muhammad Irfan Adli Ismail, Muhammad Mus’ab Mahubuddin, Muhammad Nafiz Mohd Nazuar, Muhamad A’bid Iqhwan Khairul Samsul, Muhammad Syabil Iqbal Azhar, Adam Arieff Soffuan dan Syafiq Iqmal Samsuhaimi.

Semua pemain mendapat medal masing-masing disampaikan oleh Timbalan Menteri Belia dan Sukan, Adam Adli Abdul Halim semalam.

Pertandingan anjuran TH Global Football Camp Road to Real Madrid, Sepanyol itu berlangsung di Stadium Permatang Rawa, Bandar Baru Perda, Bukit Mertajam turut disaksikan oleh Mantan Yang DiPertua Negeri Pulau Pinang, Tun Abdul Rahman Abbas.

Penganjur pertandingan tersebut ialah Dato’ Indera Tunku Harunnarasheed Putra Dato’ Seri Utama Tan Sri Dr. Tunku Annuar Badlishah.

Pengarah TH Global Football Camp, Datin Seri Noor Suzanna Abdullah berkata, pemain akan menjalani latihan klinik bola sepak dengan lebih intensif bersama dengan jurulatih Kelab Real Madrid, Sepanyol.

Usaha mencari pasukan bola sepak yang hebat oleh TH Global Football Camp akhirnya tercapai.

Ketua jurulatih pasukan SSN Kedah, Mohamad Azizi Abdul Aziz berkata, bukan mudah untuk mencapai kemenangan kerana pasukan lain masuk bertanding peringkat akhir semuanya hebat setelah dibimbing oleh jurulatih masing-masing.

Melalui usaha, disiplin dan komitmen yang jitu semasa sesi latihan, pemain dapat melaksanakan tugasan dengan sangat baik sekali.

“Apabila dinobatkan sebagai juara TH Global Football Camp, hal ini menggembirakan banyak pihak, termasuklah pentadbir SSN Kedah dan waris kerana anak sendiri berpeluang menjejak kaki ke Madrid, Sepanyol dan mereka juga bakal menjadi pemain bola sepak terbaik di negeri Kedah dan Malaysia kelak.


Segera Baik Pulih Bangunan Sekolah Daif – YB Fadhlina Sidek

Untuk mendapatkan maklumat terkini, ikuti kami melalui Telegram

Johor Bahru – Lawatan kerja YB Fadhlina Sidek, Menteri Pendidikan ke Johor Bahru diteruskan di Sekolah Kebangsaan (P) Bandar Tinggi yang usianya telah mencecah 100 tahun.

Menurut YB Fadhlina Sidek, bangunan dua tingkat sekolah yang dibina daripada papan tersebut amat memerlukan perhatian yang serius dalam usaha menaik taraf dan memelihara bangunan sekolah.

Kementerian Pendidikan Malaysia (KPM) turut mengumumkan peruntukan sebanyak RM500 ribu untuk kerja pembaikan demi menjamin kemaslahatan dan keselamatan warga sekolah.

Senarai sekolah daif akan diperincikan oleh KPM supaya kerja penyelenggaraan dapat dimasukkan dalam belanjawan yang akan dibentangkan pada bulan hadapan.

“Sudah tentu sekolah daif ini menjadi keutamaan kementerian dan kita akan cuba memohon peruntukkan lebih tinggi.

Demikianlah jelas YB Fadhlina Sidek semasa mengulas tentang terdapat sebanyak 300 sekolah daif yang telah dikenal pasti di seluruh negara, termasuklah di Sabah dan Sarawak. Daripada jumlah tersebut, sebanyak 12 buah sekolah daif terletak di Johor.

Selain itu, kementerian turut menumpukan isu kebajikan guru dan Rancangan Makanan Tambahan (RMT) dalam Belanjawan 2023.

Sebelum itu, lawatan diadakan di Sekolah Pendidikan Khas Cerebral Palsy Johor diiringi oleh YB Tunku Fatimah Faridah Tunku Tan Sri Osman, Pengerusi Persatuan Cerebral Palsy Johor.

Turut hadir dalam lawatan kerja tersebut ialah YBhg. Datuk Yusran Shah Mohd Yusuf, Ketua Setiausaha KPM, YBhg. Dato’ Pkharuddin Haji Ghazali, Ketua Pengarah Pendidikan Malaysia, Puan Hajah Salmah Jopri, Ketua Jabatan Bahagian Pendidikan Khas dan Encik Md Said Daimon, Pengarah Jabatan Pendidikan Negeri Negeri Johor.


YBR Beri Bantuan Awal Pengajian Pendidikan

Alor Setar – Sempena Majlis Perasmian Serambi Ilmu Rakyat dan Bantuan Pelajaran Awal Pengajian 2023, Yayasan Bank Rakyat (YBR) mengadakan agihan sumbangan bernilai RM100 ribu kepada 100 pelajar kategori B40 di Perpustakaan Sultanah Bahiyah Universiti Utara Malaysia (UUM) Sintok.

Replika cek bantuan itu disampaikan oleh Pengurus Besar YBR, Syaiful Rizal Abdul Ghani turut disaksikan oleh Naib Canselor UUM, Profesor Dr. Haim Hilman Abdullah.

Menurut Syaiful Rizal, sumbangan YBR dilaksanakan untuk meringankan beban kewangan pelajar baharu pada peringkat diploma dan ijazah sarjana yang mula mendaftar untuk sesi pengajian di UUM.

Tambah beliau, inisiatif sebegini dapat memastikan pelajar daripada keluarga yang kurang berkemampuan terutamanya dari luar bandar, pendalaman dan miskin turut tidak terlepas untuk melanjutkan pengajian di institusi pengajian tinggi (IPT).

Pada tahun lepas, sebanyak 2916 pelajar telah menerima bantuan awal pengajian melibatkan peruntukan RM2.27 juta di 19 IPT negara ini.

“Bantuan seumpama ini boleh memberikan pelbagai kebaikan kepada pelajar berkenaan.

Naib Canselor UUM, Profesor Dr. Haim Hilman pula dalam ucapannya berkata, Jabatan Hal Ehwal Pelajar (HEP) telah menyenaraikan pelajar B40 yang layak untuk menerima sumbangan sebanyak RM1000 seorang. Beliau berterima kasih kepada YBR kerana memilih pelajar UUM untuk menerima sumbangan itu.

Turut hadir dalam majlis tersebut ialah Timbalan Naib Canselor (Hal Ehwal Pelajar dan Alumni), Profesor Dr. Ahmad Martadha Mohamed, Ketua Bahagian Operasi YBR, Mohd. Mukhti Abd. Rahman dan Pengurus Komunikasi Korporat YBR, Mohamad Ghazali Zainal Abidin.


Penjelasan KPM Mengenai Kes Kecurian Wang BAP

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) merujuk kepada laporan kecurian yang melibatkan wang Bantuan Awal Persekolahan (BAP) berjumlah lebih RM100 000 00. KPM memandang serius terhadap kejadian ini dan akan memberikan kerjasama sepenuhnya kepada pihak Polis Diraja Malaysia (PDRM) dalam membantu siasatan kes yang sedang dijalankan.

Pada masa yang sama, KPM juga sedang menyemak insiden ini dari segi prosedur dan tatacara pengeluaran wang oleh pihak sekolah berdasarkan garis panduan yang telah ditetapkan. KPM melalui Surat Pindaan ke Atas Surat Pekeliling Kewangan Bilangan 20 Tahun 2020: Bantuan Awal Persekolahan, bertarikh 29 Disember 2022 telah memberikan peringatan kepada semua pengurus sekolah berkaitan dengan aspek pematuhan kepada Tatacara Pengurusan Kewangan dan Perakaunan Sekolah yang sedang berkuat kuasa.

Garis Panduan BAP ini juga telah menetapkan tatacara pengeluaran wang tunai dari bank oleh pihak sekolah untuk jumlah melebihi RM10 000 dan mestilah berada dalam keadaan selamat dengan perkhidmatan polis pengiring. KPM turut menjelaskan bahawa kementerian tersebut tidak akan sesekali berkompromi dalam hal-hal yang melibatkan pengurusan sekolah khususnya dalam perkara yang melibatkan prosedur dan tatacara kewangan. KPM turut mengingatkan bahawa tindakan tegas juga akan diambil terhadap mana-mana individu yang didapati cuai atau tidak akur kepada arahan yang telah ditetapkan.


KPDN Tangani Kos Sara Hidup Rakyat

Kuala Lumpur – Kesan daripada inflasi pada ketika ini bukanlah bersifat setempat, namun turut menjejaskan ekonomi hampir setiap negara di dunia secara keseluruhannya. Hal ini bermaksud, isu inflasi merupakan isu global dan negara Malaysia tidak terlepas daripada merasai tempiasnya.

Oleh sebab itu, perancangan jangka pendek dan jangka panjang perlu diambil perhatian oleh kerajaan, khususnya Kementerian Perdagangan Dalam Negeri dan Kos Sara Hidup (KPDN) bagi memastikan kesan inflasi tidak terus memudaratkan rakyat dan negara.

Menyentuh perihal inflasi, sudah pasti hal ini tidak terlepas daripada isu peningkatan kos sara hidup, sebagaimana yang berlaku di Malaysia pada hari ini. Dalam temu bual eksklusif anjuran RTM bersama dengan YB Senator Hajah Fuziah Salleh, Timbalan Menteri Dalam Negeri dan Kos Sara Hidup pagi ini menyentuh tentang perihal strategi kerajaan dalam menangani isu kos sara hidup yang membelenggu rakyat pada masa ini.

YB Senator Hajah Fuziah Salleh menyatakan rakyat kini meletakkan harapan yang tinggi kepada KPDN.

Tugas ini merupakan amanah yang besar dan menjadi satu harapan tinggi buat semua rakyat. Kerana pada pertama kalinya, kerajaan meletakan nama satu-satu kementerian itu terlibat dengan kos sara hidup.

Beliau melanjutkan bicaranya dengan menyatakan langkah awal yang diambil oleh kerajaan bagi menangani kos sara hidup adalah mengenal pasti elemen kos sara hidup. Bagi beliau pengenalpastian elemen tersebut merupakan satu perkara yang amat penting.

Kita akui ramai yang terkesan dengan keadaan inflasi, ramai terkesan dengan kos sara hidup yang meningkat. Malah, bukan sahaja rakyat Malaysia yang terkesan, tetapi merupakan fenomena global. Kita lihat gaji tidak berubah, pandemik meninggalkan kesan yang amat besar apabila ramai yang hilang pekerjaan dan jatuh miskin. Maka itu, tepat sekalilah kos sara hidup menjadi satu agenda besar negara. Antara perkara dilakukan, kita melihat kos sara hidup daripada multidimensi.

“Jika sebelum ini kita mengukur kemampuan satu-satu keluarga itu mengikut pendapatan dan paras garis kemiskinan, namun kini kita melihat daripada multidimensi. Kita melihat kemampuan bukan setakat makan minum, tetapi kemampuan untuk memastikan bahawa seseorang boleh hidup bermaruah, ada perumahan yang selamat dan selesa, ada pendidikan yang baik untuk anak-anak, mampu membayar bil utiliti, dan mampu mendapat khidmat kesihatan yang baik. Kita juga meneruskan subsidi sedia ada, namun lebih mencari jalan dan mekanisme supaya lebih bersasar dan tidak ada ketirisan”, jelas beliau lagi.

Menurut beliau, terdapat enam elemen kos sara hidup yang menjadi tumpuan kerajaan. Antaranya termasuklah kos makan minum, perumahan, utiliti, pengangkutan, pendidikan dan kesihatan. Dalam hal ini, kerajaan komited memastikan bahawa tidak ada pemegang taruh yang ketinggalan, yakni memberikan jaminan akan kepentingan kepada semua pihak.

Sementara itu, beliau turut mengupas tentang isu kenaikan harga ayam yang berkait rapat dengan faktor global. Subsidi berjumlah lebih 87.6 bilion yang disediakan oleh kerajaan merujuk barang keperluan asas untuk memastikan harga tersebut berada dalam kawalan. Walaupun harga sumber pasaran turun naik, namun kerajaan berusaha untuk memastikan rakyat tidak terkesan dengan teruk.

Selain itu, isu ketirisan yang berlaku dalam pengagihan minyak paket bersubsidi turut disentuh oleh beliau. “Sebagai contoh, pengguna kata tidak cukup minyak masak bersubsidi paket 1 kg, kita nak lihat. Sedangkan, kita hasilkan dalam 60 juta paket 1 kg sebulan. Kita mempunyai seramai 32 juta rakyat Malaysia, bermaksud seorang rakyat Malaysia akan memperoleh 2 kg sebulan. Jadi, kalau kata tidak cukup minyak, itu tidak benar. Malah, kita subsidikan lagi minyak masak paket 1 kg tersebut. Walau bagaimanapun, kita sedang mencari jalan mekanisme paling berkesan supaya tidak berlakunya ketirisan.”


Dr. Hazami Jahari Dilantik sebagai Ketua Pengarah DBP

Putrajaya – Menteri Pendidikan, YB Fadhlina Sidek mengumumkan pelantikan YBhg. Dr. Hazami Jahari sebagai Ketua Pengarah (KP) Dewan Bahasa dan Pustaka (DBP) yang baharu berkuat kuasa pada hari ini.

Penyerahan surat pelantikan kepada YBhg. Dr. Hazami Jahari dilakukan di Kementerian Pendidikan Malaysia (KPM) dan disaksikan oleh Pengerusi Lembaga Pengelola DBP, YBhg. Profesor Datuk Seri Dr. Awang Sariyan, YBhg. Dato’ Haji Pkharuddin Haji Ghazali, Ketua Pengarah Pendidikan Malaysia dan Encik Ramzi Mansor, Timbalan Ketua Setiausaha (Pengurusan) KPM pada petang ini. Pelantikan YBhg. Dr. Hazami Jahari sebagai KP DBP ke-13 adalah bagi menggantikan tempat YBhg. Datuk Abang Sallehuddin Abg. Shokeran yang menamatkan kontrak perkhidmatannya pada 28 November 2022.

YBhg. Dr. Hazami Jahari, 55 tahun, yang memegang Ijazah Doktor Falsafah Kesusasteraan dari Universiti Sains Malaysia mula berkhidmat di DBP pada tahun 1992 dan mempunyai pengalaman yang luas dalam bidang bahasa dan sastera. Selain itu, beliau memperoleh Ijazah Sarjana Sastera (Penulisan Kreatif dan Deskriptif) dan Ijazah Sarjana Muda Sastera (Penulisan Kreatif dan Deskriptif) dari Universiti Malaya.

Beliau seorang yang aktif dalam melaksanakan pelbagai program berkaitan dengan pembinaan, pengembangan dan penerbitan dalam bahasa Melayu sebagai usaha untuk mengangkat dan memartabatkan bahasa kebangsaan.

Sebelum menjawat portfolio sebagai Pengarah Jabatan Dasar dan Penyelidikan pada tahun 2021, beliau pernah menyandang jawatan sebagai Pengarah Jabatan Pengembangan Bahasa dan Sastera (2019), Pengarah Jabatan Pembinaan Bahasa dan Sastera (2018) dan menerajui DBP Cawangan Sarawak (2014–2016).

Jika disoroti kejayaan dan pencapaian sepanjang berkhidmat di DBP, beliau telah menerima banyak anugerah, antaranya termasuklah Anugerah Perkhidmatan 25 tahun (2018), Anugerah Perkhidmatan Cemerlang (2012), Anugerah Perkhidmatan 20 tahun (2012), Anugerah Perkhidmatan 15 tahun (2007), Anugerah Perkhidmatan Cemerlang (1998) dan Pingat Perkhidmatan Bakti (Perak) (2015).

Dengan pelantikan ini, DBP meletakkan sepenuh keyakinan atas kepimpinan YBhg. Dr. Hazami Jahari dalam usaha memacu dan memperkasakan hala tuju DBP seiring dengan imejnya sebagai badan yang berautoriti yang memartabatkan bahasa Melayu selaras dengan Perkara 152 Perlembagaan Persekutuan, yang memperuntukkan kedudukan dan peranan bahasa Melayu sebagai bahasa kebangsaan, iaitu bahasa rasmi negara.

Sejajar dengan kredibilitinya sebagai Pengarah Jabatan Dasar dan Penyelidikan, DBP percaya beliau berupaya untuk meneruskan kecemerlangan DBP dengan pelbagai program yang dirancang menerusi Pelan Strategik DBP 2021–2025 yang memberikan tumpuan kepada tiga teras strategik, iaitu Bahasa Melayu sebagai Bahasa Ekonomi, Bahasa Melayu sebagai Bahasa Negara, dan Bahasa Melayu sebagai Bahasa Ilmu.


DYTM Raja Muda Perlis Menerima Sembah Mengadap Perpisahan Panglima Briged ke-30 Infantri Tentera Darat Malaysia

Untuk mendapatkan maklumat terkini, ikuti kami melalui Telegram

Raja Muda Perlis Brigedier, Duli Yang Teramat Mulia (DYTM) Jeneral Tuanku Syed Faizuddin Putra Jamalullail berkenan berangkat menerima sembah mengadap perpisahan oleh Panglima Briged ke-30 Infantri Tentera Darat Malaysia, Brigedier Jeneral Mohd Zaki Abu yang diadakan di Wang Kelian.

Mohd Zaki menyembah maklum kepada baginda yang beliau bertukar ke Markas Tentera Darat, Jabatan Arah Pasukan Udara Tentera Darat (PUTD) untuk mengambil alih jawatan sebagai Ketua Pengarah.

Tampuk pemerintahan Briged ke-30 Infantri yang berpangkalan di Kem Bukit Cowder Mata Ayer Perlis yang memegang slogan “Teguh Perisai” itu diserahkan melalui Majlis Serah Terima Tugas kepada Panglima yang baharu, iaitu Brigedier Jeneral Yazid Yusuf pada 16 Januari 2023.

Dalam majlis mengadap tersebut juga, Mohd Zaki melahirkan rasa bangga dan bertuah kerana dapat berkhidmat di negeri ini dan turut menyembah ucapan menjunjung setinggi kasih kepada DYTM Tuanku Raja Muda atas segala sokongan dan perkenan yang diberikan oleh baginda sepanjang perkhidmatan beliau di negeri Perlis.

DYTM Tuanku Syed Faizuddin Putra yang juga merangkap Komander Rejimen 504 Askar Wataniah Pasukan Simpanan Tentera Darat turut merakamkan ucapan penghargaan dan terima kasih kepada Mohd Zaki yang telah berkhidmat di negeri Perlis sejak 11 November 2020 dan berharap beliau akan terus mencurahkan bakti kepada agama, bangsa dan negara serta bertitah selamat maju jaya di tempat perkhidmatan yang baharu kelak.